Irakurzaletasuna sustatu nahian, ekimena abian Aramaion - Aramaio - Goiena.eus\nIrakurzaletasuna sustatu nahian, ekimena abian Aramaion\nJulen Iriondo 2018-05-25 15:41\nMaiatz erdi aldetik dago martxan Begixekin leiru, bihotzaz gozatu izeneko ekimena. Liburutegitik euskarazko lan bat hartu eta itzultzerakoan fitxa bat betetzea da kontua, eta materialetan gastatzeko bonuen zozketan sartzea horrela; ekain erdira arte da.\nBigarren urtea da aurten Txirritola Euskara Elkarteak euskarazko irakurzaletasuna sustatzeko kanpaina martxan jarri duena. Iaz herritarren partetik jasotako erantzun onaren ostean, aurten berriz ere antolatzea erabaki dute.\nBegixekin leiru, bihotzaz gozatu ekimenak bazuen aurrekari bat lehenago ere, helburu bera duen Topagunearen kanpaina. Baina hura Aramaio moduko herri txiki batera ondo egokitzen ez zela-eta, Txirritolak erabaki zuen berea jartzea martxan.\nLehenengo edizioan 45 lagun inguruk hartu zuten parte kanpainan, "kopuru polita", euskara elkarteko Aizpea Ajuriagerraren arabera: "Gehienak umeak izan ziren, eta, egia da, nagusiak gutxiago".\nEkimenaren funtzionamendua ondorengoa da: irakurleak euskarazko lan bat hartu behar du liburutegitik, eta itzultzerakoan fitxa bat bete; bertan, liburuaren gaineko zenbait galdera erantzun behar dira –galdera pare bat erantzun eta marrazki bat egin 10 urte arteko umeen kasuan, eta galdera gehiago nagusiek–. Parte-hartzaile denen artean Elkar denda batean gastatzeko 30 euroko hiru bonu zozketatuko dituzte.\nMaiatzaren 16an hasi zuen kanpaina Txirritolak, eta horretarako, gainera, bi gonbidatu berezi ekarri zituen herrira. Ainhoa Agirreazaldegi eta Uxue Alberdirekin literatur solasaldia egin zuten parkean, bigarrenaren lan berriena, Jenisjoplin, aitzakia hartuta. Agirreazaldegik gidatuta, liburuaren gaineko azalpenak eman zituen Alberdik, zenbait pasarte irakurri eta sortze prozesuaren gaineko zenbait xehetasun partekatzearekin batera. Jendea oso gustura geratu zen saioarekin.\nSolasaldiarekin martxan jarritako ekimena ekainaren 15era arte egongo da martxan, euskarazko irakurzaletasuna eta literatura sustatzearekin batera, euskaraz irakurriko duten irakurle gazte eta heldu berriak erakartzea eta ohiko irakurle euskaldunak saritzea helburu hartuta.\nHerriko liburutegiko liburuzain Olga Jauregiren arabera, euskarazko liburuak irakurtzeko umetako joera galtzen joaten da urteak pasa ahala, eta helduek gehiago irakurtzen dute gazteleraz. Jauregik animatzen ditu herritarrak "esfortzu txiki bat" egin eta euskaraz irakurtzera: "Helduentzako euskarazko nobedadeak ekartzen ditugu, eta bertan egon ezean egoten da eskatzeko aukera ere".


IV. Pintxo Lehiaketa asteburu honetan - Eskoriatza\nEskoriatza > Albisteak > IV. Pintxo Lehiaketa asteburu honetan\nIV. Pintxo Lehiaketa asteburu honetan\nEskoriatzako Udalak IV. pintxo lehiaketa antolatu du azaroaren 29tik abenduaren 1era. Helburua herriko merkataritza eta ostalaritza sustatzea da, eta pintxoak egiteko baldintza, gutxienez, Eskoriatzan erosita-ko 3 osagai erabiltzea.Eskoriatzako Udalak IV. pintxo lehiaketa antolatu du azaroaren 29tik abenduaren 1era. Helburua herriko merkataritza eta ostalaritza sustatzea da, eta pintxoak egiteko baldintza, gutxienez, Eskoriatzan erosita-ko 3 osagai erabiltzea.\nAurten bost tabernek hartuko dute parte:\nOstiralean hasiko da lehiaketa\nAzaroaren 29an, arratsaldeko 18:30ean, hasiko da lehiaketa, eta pintxoak ondorengo ordutegian egongo dira tabernetan:\nGoizez: 12:00 – 14:30\nArratsaldez: 18:30 – 21:00\nHerritarrek abenduaren 1eko 14:30ak arte izango dute bozkatzeko aukera.\nBi sari egongo dira: bat, epaimahaiarena (200 € eta trofeoa), eta bestea, herritarren bozketak erabakitakoa (100 €).\nIgandean ez da ekitaldi berezirik egongo eta bi arrazoi nagusi daude horretarako: alde batetik, igandean pintxoak plazara ekartzeak langile gehiago hartu beharra suposatzen dielako tabernei; eta, bestetik, igandeko ekitaldiarekin jendea ez delako tabernetara joaten, plazan probatzen baitira pintxoak. Lehiaketaren helburua, berriz, jendea tabernetara joatea da, eta, bide batez, tabernen pintxo eskaintza ezagutzea, hortaz, aurten, pintxoak probatzeko, tabernaz-taberna joan beharko da.\n50 €-ko bi sari zozketatuko dira bozketan parte hartzen duten guztien artean. Bat, parte hartu duten tabernetan gastatzeko; eta bestea, Eskoriatzako edozein dendatan gastatzeko. Zozketan parte hartzeko ez da beharrezkoa izango pintxo guztiak dastatzea.\nPintxo onenaren lehiaketarako bozkatzeko, berriz, PINTXO GUZTIAK dastatu beharko dira.\nAbenduaren 1ean, arratsaldeko 15:00etan jakingo dira bi sarien irabazleak eta taberna irabazlean emango dira sariak.


“Errenterian 11 Kolore” maiatzaren 19an ospatuko da aurten | Herribizia\n“Errenterian 11 Kolore” maiatzaren 19an ospatuko da aurten\nKultur aniztasuna 2017-05-05 | 0\nDatorren maiatzaren 19an, ostirala, Kultur Aniztasunaren Nazioarteko Eguna ospatuko da bigarren aldiz. Hori dela-eta Errenterian arratsaldeko 18:00etan Zumarditik Kultur aniztasunaren aldeko erritmoz beteriko martxa koloretsua abiatuko da Koldo Mitxelena ikastetxeko (Biteri) patiora. Izan ere, kultur aniztasunak aberastu egiten du, eta horren erakusle argia da gure herria, egun 80 jatorri baina gehiagotako jendea biltzen baitu.\nBehin martxa Koldo Mitxelenako patiora iristean, denon artean “11 Pausu” abestia dantzatuko dugu. KUKAI dantza konpainiak egindako koreografia erraz eta dibertigarri hori ikasteko bideo hau prestatu da.\nAldi berean, entseguak izango dira hori prestatzeko maiatzaren 17an (asteazkena) C. Gamon LHko patioan eta 18an (osteguna) Koldo Mitxelena (Biteri) ikastetxean arratsaldeko 17:00etatik 18:00etara, nahiz norberak bere kabuz bideoaren bidez.\nAurreko urtean izandako arrakasta kontuan izanik, aurten ere aukera izango dugu asteburuan zehar herriko hainbat tabernek 5 kontinenteetako herrialderen batean oinarrituriko pintxoak edota edariak salgai izango baitituzte euren egunerokoekin batera.\nAtanbora erritmoa Oreka TX-ek sortua ikastea gomendatzen da, izan ere, martxan zehar nahiz koreografia dantzatuko den unean Musika Eskolarekin batera abestu edo/eta jotzeko. Horretarako, hona hemen abestiaren letra:\nArratsaldean, martxa abiatu aurretik, ipuin-kontalaria izango dugu Zumardiko kioskoan Afrikako nahiz euskal ipuinak irakurtzen 17:15etan, eta egunari amaiera emateko, Capoeira tailer irekia izango da KM-ko patioan.\n11 kolore ekimenean parte hartzeko behar duzun material guztiaren bilduma daukazu hemen:\nSortu Kultur Aniztasunaren martxarako zure materiala\nJantzia eta osagarria\nAtanbora denon artean euskaraz abesteko letra\nAnimatu zaitez parte hartzera; hurbildu zaitez entseguetara eta zatoz gurekin Kultur Aniztasunaren Nazioarteko Eguna ospatzera.\nENFOKA2 argazki erakusketa Xenpelar Etxean\nHaurrek ere Madalenetarako proposamenak egiteko aukera izango dute


kritiken hemeroteka » Paristarra “basatien artean”\n« Esaerak antzerkian | Pertsonaiak eta paisaiak »\nParistarra “basatien artean” Amagoia Iban / Euskaldunon Egunkaria, 2002-10-19\nKondenatu baten azken eguna, Notre-Dame Pariskoa eta Miserableak lanen egilea jaio zela berrehun urte bete dira aurten, eta urtebetetze horren kariaz argitaratu du Elkarrek Idi orgaren karranka (Euskal Herrian gaindi, 1843) hau. Izan ere, hemen ere izan dira Victor Hugo (Besançon, 1802 – Paris, 1885) gogora ekartzeko ekitaldiak, Pasaian batez ere.\nVictor Hugo idazle erromantiko bat dugu, “gure izaerari buruz euskaldun askok dituen uste ustelak eraikitzen lagundu zuen ameslari haietako bat”, esango luke inguruotako intelektual batek baino gehiagok. Izan ere, Baiona, Donostia, Pasaia, Lezo, Hernani, Tolosa eta Iruñea bisitatuz 1843an eginiko bidaian, euskaldunak gaztelarra ez beste zibilizazio bateko kide moduan agertzen ditu Hugok, beren berezko jantzi, dantza, kanta eta hizkuntzarekin. Eta garai hartan ere baziren nortasun hori gaizki ikusten zutenak: “Baserritar hauek beren jantzi pintoreskoekin egiten dute dantzan, alkandora zuri, gerriko gorri, bonet urdin, jakak lepoan, eder, noble, grazios, kasik antzinako. Iratxo batzuek, masail zabal apaleko tripandiek, lebitaz eta kopako kapeluz, mespretxuzko aire batean behatzen diete. Burgesak dira”. Nafarrak, gainera, euskaldun bezala agertzen ditu Hugok: “Tolosatik Iruñerainoko bidean, mando-mutil nafar baten lasterketa ikusi ez duenak ez daki ongi zer den harako euskaldun batek bezala lasterka egitea!”. Dena irudimen mugagabe batek asmatua, esan liteke. Hugoren testuon hitzaurre gisa irakur dezakegun Joxe Azurmendiren testu interesgarriak, baina, ustezko asmakizun horiek, erromantikoen aurretik hona bisitan etorri ziren idazleen kronikekin bat egiten dutela gogoratzen digu.\nBerezko nortasuna izateko eskubidea aldarrikatzeak besteren nortasuna ukatzearen sinonimo ez duela zertan izan argi asko zuen Victor Hugok. Jakin-min osoz heldu zion, gainera, aurkitutako nortasun ezezagunak hitzez eta marrazkiz azaltzeko lanari. Uniformetasunaren sukarrak Europan gaur egungo indarra hartzeko, urte batzuk falta ziren, eta pentsamendu-mundu egitura batzuei forma ematea ere falta zen oraindik: “Beste edozein tokitan hautsa zikina da. Hemen, hautsa ez da zahardadea besterik. Atzoko hautsa gorrotagarria da: duela hiru mendeko errautsa, ohoragarria da. Zer gehiago besterik? Arrantzale eta ehiztari herri honetan, ehiza egiten duen eta sareak zabaltzen dituen armiarmak herritartasun eskubidea dauka, bere etxean dago. Hitz gutxitan, den bezalaxe onartzen dut etxea”. Oso ongi, bai, baina, hala ere, erratza pasarazi du bere gelan Hugok, “eta bidali egin ditut ni baino lehen ostatuz zeuden armiarmak”. Testu honen izenburuak erabat zehazten du idazleak Pasaiari eman dion rola: Basatien artean. Euskal Herrian aurkitutako Pasaia modernitateak oraindik aldarazi gabeko herri “natural” baten sinbolo bilakatu zuen Victor Hugok, bere gogoeten kitzikagarri: “Emeki, nik hala-nola ikusten nuen auzo-paisaia hori sortu zuen; begia nihauren baitara neukan itzulia eta zabalik, eta ez nuen haboro natura ikusten, ene espiritua ikusten nuen”.\nGogoeta horien artean, lehendabiziko karlistaldiaren ondorioen berri ematen digu, txiki-txiki egindako etxeak nonnahi daudela esanez, karlistak askatasun zale eta liberalak naturaltasunik gabe agertuz, gerrari buruzko aipamenak aldiro eginez. Eskaleen presentzia toki guztietan sumatzen da, eta zulatuak dituzte atorrak neska euskaldun poxpolin eta kantariek: “Herrian [Lezon] sartzen nintzela, atso eskale serios batek, ehun urtekoa bai, pareta baten bazterretik zutitu eta erremusina eskatu zidan babes-keinu ikusgarri batekin. Bost zentimo eman nizkion mende honi”. Victor Hugo idazlea mintzo da, zalantzarik gabe, kronika hauetan guztietan, literaturtasunez blaituz testuak (kontraesanetan eroriz bada ere zenbaitetan). Idi beldurtuak lasaitzen dituzten bost urteko neskatoak, paisaiaren eta jendearen deskribapen zirraragarriak, bere pareten artean erreka bat gordetzen duten bordak, diligentzia bidaia harrigarriak… pasarte ederrak ditu liburu honek, zinez, interes sozio-politiko-historikoen gainetik irakurketa erakargarria egiten dutenak.


Dragoi Bola Z [291/291][x264][MEGA] - Page 2\nBehera joan Orria 1 2 3 4 5 ... 8\n2014ko Otsailaren 24a, 18:27:14 #15\nAipamenaren egilea: Aju Noiz: 2014ko Otsailaren 22a, 22:24:56\nNik irakurri nuenez frikien kexuengatik utzi zuten alde batera zentsuren bikoizketa. Frikien esanetan bikoizle aldaketa asko igartzen zen (normala, jatorrizko bikoizleak erabiltzen ez badira), eta horretarako hobe zela japonieraz uztea. Denok dakigun moduan, askoz hobeto dago japonieraz, ahots guztiz ezberdin eta ulergaitza entzunten, eta subak irakurri behar izatea :shit:\nPentsatzen nuen oihu gehienak japonieraz uzten zirela, frantsesezko oihuak zeudenik ez nekien. Bertsio zaharrean frantsesak daude? Konparaketu egingo ditu ea aldea zein den.\n2014ko Otsailaren 24a, 19:13:19 #16\nAipamenaren egilea: jonnydbz Noiz: 2014ko Otsailaren 24a, 18:27:14 Pentsatzen nuen oihu gehienak japonieraz uzten zirela, frantsesezko oihuak zeudenik ez nekien. Bertsio zaharrean frantsesak daude? Konparaketu egingo ditu ea aldea zein den.\nAhots frantsesak boladaka agertzen ziren. Dakizun moduan ETBk tandaka erosten zituen atalak, eta tanda batzuetan frantsesa erabiltzen zuten eta beste batzuetan ez. Gehien 261-291 ataletan somatzen zen. Bertsio zaharrean ETBren audioa tal cual dago, ez nintzen japoniarrarengatik ordezkatzen ibili.\n2014ko Martxoaren 03a, 14:12:26 #17\n263 atala ez dabil.\n2014ko Martxoaren 03a, 14:54:20 #18\nUne batez offline geratuko zen, ze niri orain utzi dit.\n2014ko Martxoaren 03a, 16:03:36 #19\nMegako atalak nabigatzaile bitartez deskargatu ezinik geratzen direnean (baina orrialdeko lainotxoan HASTEN jartzen baldin badu bakarrik) saia zaitezte jdownloader edo Mipony programarekin fitxero hori jaisten. Megak arazoak ditu batzuetan nabigatzaile bitartez jaisterakoan.\n2014ko Martxoaren 03a, 17:28:19 #20\nAipamenaren egilea: baronluigi Noiz: 2014ko Martxoaren 03a, 16:03:36\nOrain egin dut eta miponyarekin "error de descarga" ta jdownloaderekin "No hay conexion"\nBerriro jaisten saiatuko naiz\n2014ko Martxoaren 03a, 17:51:32 #21\nNiri berdina gertatu zitzaidan beste atal batekin, eta ordu batzuetara ondo zebilen. Izan pazientzia pixka bat, agian hau ere denbora kontua izango da.\n2014ko Martxoaren 03a, 19:06:53 #22\nNiri lehen jaisten hasi zait, zerbitzariaren gauza izango da.\n2014ko Martxoaren 04a, 09:23:04 #23 Azken aldaketa: 2014ko Martxoaren 04a, 17:37:38 baronluigi(e)k egina\nProbak egiten asi naiz eta niri ere 263a ez doakit ondo. Miponyrekin error de descarga jartzen du. Aldi bateko errore klasikoa izatea espero dut. Bestela...jai daukagu. Atala berriro igo behar izango zenuke orduan.\nEDIT: Berriz ere saiatu naiz 263garren atala Mipony bitartez jaisten, eta ez dit utzi. Errore abisua eman dit. DLC fitxeroa deskodetu dut eta 263garren atalaren lotunean sartu naiz. Nabigatzaile bitartez arazorik gabe jaisten utzi dit.\nHemen duzue linka behar duzuenontzat\n2014ko Martxoaren 04a, 21:07:46 #24\nAipamenaren egilea: baronluigi Noiz: 2014ko Martxoaren 04a, 09:23:04\n2014ko Martxoaren 06a, 09:42:00 #25\nEskerrikasko!! Jeisten jarriko det gaur bertan!\nKalidade onean eta euskeraz, ezin hobea!\n2014ko Martxoaren 09a, 17:13:19 #26\nBeste bikoizketa aldaketa bat antzeman dut 54. atalean. Vegetak suntsitutako herrixkan Freezerren soldadu batek bizirik iraun duen azken namektarra hiltzen duenean. Egia esan ahotsen aldaketa bakarrik sumatzen da, oso ondo dago benetan.\nHonetaz aparte akats bat topatu dut 58. atalean: izenburuaren zatian ez dago hotsik, isil-isilik dago...\nBeste hauek ez nituen aipatu bere garaian, baina 10. eta 34.ean, aurreko ataleko laburpenaren audioa eta izenburuarena solapatu egiten dira. Hauetan pentsatzen dut horrela izango dela bestela laburpeneko audioa moztu egin beharko litzatekelako, ezta?\n2014ko Martxoaren 09a, 23:08:08 #27\nAipamenaren egilea: jonnydbz Noiz: 2014ko Martxoaren 09a, 17:13:19\n58.arena hankasartze bat da, eta 10 eta 34arena horrela izan behar da, ze bestela esaldia moztuta geratzen da; horrek ez dauka konponbiderik.\n2014ko Martxoaren 18a, 21:28:39 #28\nOrain ez daukat hainbeste denbora ikusteko, baina poliki-poliki banoa. Beste bi gauzataz konturatu naiz: 61. atala amaitzean bukaeran audioa moztu egiten da, suposatzen dut ETBk emisioa une horretan moztu egingo zuela eta horregatik dagoela; eta 65.ean bideoan gauza arraro bat dago 10:12 minutuan, mezuan erantsita jartzen dut.\nOso gustora ikusten ari naiz DBZ, uste baino hobeto :goku:\n2014ko Martxoaren 19a, 07:58:55 #29\nAipamenaren egilea: jonnydbz Noiz: 2014ko Martxoaren 18a, 21:28:39\n65. atalekoa banekien. Egia esan ez dakit zergatik geratu den horrela. Badaezpada berriro jaitsiko dut atal hori dakarren Dragon Boxeko ISOa eta ea zerbait egin daitekeen.\n61. atalaren amaiera hori disimulatuko dut zerbaitekin. Halako gauzak zailak dira konturatzeko seriea ikusi ezean, zu joan esaten.\nGora joan Orria 1 2 3 4 5 ... 8


https://www.berria.eus Bere azken artikuluak eu Sat, 21 May 2022 19:48:43 +0200 hourly 1 https://www.berria.eus/irudiak/berriaB.png https://www.berria.eus https://www.berria.eus/paperekoa/1956/039/001/2022-05-01/mt_edo_gorputz_bakarra_nahikoa_ez_denean.htm Sun, 01 May 2022 00:00:00 +0200 Ane Garcia https://www.berria.eus/paperekoa/1956/039/001/2022-05-01/mt_edo_gorputz_bakarra_nahikoa_ez_denean.htm\nEz pentsa superexistentzialista jartzen naizenik. Badakit nor naizen eta zer gustuko dudan eta zer egin nahiko nukeen. Baina sarriegitan kostatzen zait nire burua sortzaile gisa zehazki izendatzea, eta zer-zara-zer-egiten-duzu-zer-ari-zara-hemen galderei lasai erantzutea. Gauza bakarra aukeratzen ez dugunok ez dugu klubik, ulertzen? Ni ez naiz idazlea edo abeslaria edo dantzaria, baizik eta horien denen arteko hibrido bat, Durangoko Azokan pasillorik ez duena. Sailkapen eta taxonomien albo-kaltea da nire noizbehinkako deserosotasuna.\nIrudi lezake kontu erabat azalekoa dela aipatutakoa, baina nik idazten dudanez zutabe hau, nik erabakitzen dut zertan jarri azpimarra, eta nahiko nuke, superboteretuta nagoen honetan, hemen eta orain munduratu queer sortzaile terminoa, horrela, ni bederen, lasaiago biziko naizelako (eta lasaiago sortuko dudalako).\nQueer kontzeptua ezagutzen ez duzuenontzat, oso-oso era sinplean azalduta, aterki-terminoa da berau, eta ez-heterosexual, ez-zisgenero eta ez-monogamo gisa definitzen diren pertsonei egiten die erreferentzia. Jatorrian, ingelesezko hitzak bitxi edo arraro esan nahi zuen; gero, heteroarautik at zeuden pertsonei iseka egiteko erabili zen, eta, azkenik, LGTBIQ+ mugimenduak bereganatu zuen (hortik dator sigletako Q-a).\nEz dut aditu itxurarik egingo, ordea. Termino eta teoria oso konplexua da, eta nik ez dut Judith Butlerren libururik irakurri; izatez, artikulu hau idazten hasi aurretik Wikipedia erabili dut dokumentatzeko, inolako lotsarik gabe. Haatik, termino horrek aspalditik erakarri nau, ez soilik giza sexualitateari eta afektibitateari dagokionez perspektiba oso interesgarriak zabaltzen dituelako, ezpada, beste eremu arautu batzuetara estrapolatuta (kultur sistemara, esaterako), aterpe suertatzen zaidalako ezinegonez beteta nire ingurukoei sormen blokeoaren inguruko txapa dramatikoak sartzen hasten naizenean.\nQueer teorialari batzuek, besteak beste, uko egin diote beren buruak inolako kategoriatan eta termino konkretu baten arabera sailkatu eta definitzeari. Horrek, noski, justifikatutako kritikak eta eztabaidak sortu ditu LGTBIQ+ mugimenduaren baitan, baina hori beste kontu bat da. Bide batez, sarritan egotzi izan zaio Queer teoriari elitista, ulergaitza eta errealitatetik apartekoa izatea, baita, tira, gauza bera esan liteke zenbait korronte komunistari buruz ere. Edozein teoria(lari)ren globoa helioz eta egoz puzten denean gehiegi urruntzen da lurretik.\nEdonola ere, ez dugu zertan teoria edo korronte batekin erabat ados egon haren ezaugarri interesgarriak baliatzeko. Niri, esaterako, izugarri gustatzen zait queer terminoaren lausotasuna. Zer den erabat definitu gabe, edo bere barne hainbat eta hainbat errealitate desberdin hartuta, deseroso sentiarazten baitu norma eta gizartea. Eta deserosotasunak egiten du politika.\nEgiteko moduak mugatu ordez, queer sortzaile kontzeptuak zabaldu egiten ditu aukera guztiak: zure buruari etiketa bakarra jartzen badiozu (idazle, musikari, dantzari, bertsolari, malabarista) apur bat zedarrituko duzu zure ekintza-eremua, eta hortik ateratzen den edozer (auto)epaitzeko arriskua izango duzu. Era berean, kategoria horien artean gerta litekeen edozeri ixten diozu atea: zer egingo luke bertsolari edo idazle batek dantzan hasiko balitz? Musikari batek beste era batera egingo al lituzke malabarrak?\nEgia esango dizuet: benetan kostatu zait termino horrekin eman eta ondorio horietara iristea. Baina izenik gabeko sentitu naizenean eskura izan dudan horren abaroan ere goxo egon naiz: kolektiboan eta sare propioan. Izan ere, kolektiboa baita norbere burua anizkun izendatzeko lehenengo lekua, eta nik orain arteko bidean aurkitu ditut zenbait eta zenbait queer sortzaile eta sortzaile queer eta queer sortzaile queer, hamaika diziplina nahasi eta gauza zoragarriak egiten dituztenak. Eta pertsona horiek denak ezagutzeak ekarri nau honaino. Ez dizuet esango badakidanik nondik, baina nola bai: kolektiboan, txikitik, ahal bada sare sozialen mendekoegi bihurtu gabe, antikapitalismoz eta beti ekologia kulturalaren alde. Gorputz bakarra ez baita sekula nahikoa sorkuntzan, eta izen bakarra ere ez.]]> https://www.berria.eus/paperekoa/1956/048/001/2022-04-03/mundua_norekin.htm Sun, 03 Apr 2022 00:00:00 +0200 Ane Garcia https://www.berria.eus/paperekoa/1956/048/001/2022-04-03/mundua_norekin.htm fandom sutsua ere bizitzan behin bakarrik bilduko dut), eta galderak egiteari ekin diote haurrek: zenbat urte dituzu, nondik zatoz, noiztik abesten duzu, noiztik ezagutzen duzu zure lehengusua, zer bota duzu ilean kolore gorrizta hori edukitzeko... Eta sekula erantzun behar izan ez dudan galdera bat: «Nolakoa da zure bizitza?». Gero, musika-gelara joan gara denok eta elkarrekin abestu dugu HitzEkin, salto eta dantza. Ez dut nire bizitzan horrenbeste autografo sinatu(ko). Bertan lanean hasi zenetik entzun izan diot lehengusuari migranteen seme-alaba asko hartzen dituela eskola horrek; hiru hilean behin baten bat heltzen zaiela Hego Amerikatik edo Afrikatik edo. Eta jatorri ugariko haur horiekin kantuan abesten ari nintzela, pentsatu dut ea horietako zenbati egiten diegun benetan leku. Beldurra sartu zait, ea Korrikak eragiten digun zirrara zoragarri horrek ez ote dituen estaliko beste hamaika zulo sozial. Beste hizkuntza batzuetatik datozenei luzatzen diegu gonbita gurera etortzeko, gurekin korrika egiteko, eta ni ziur nago euskaldun askok eta askok eskuzabaltasunetik egiten dutela/dugula keinu hori. Baina guk norengatik egingo genuke korrika? Prest ote gaude benetan ulertzeko beste hamaika jatorri eta errealitate? Nire zutabe pare bat irakurri baduzue, honezkero jakingo duzue ez ditudala gustuko argudio zurrunak: sendoa eta malgua izaten saiatzen naiz. Baina, ezbairik gabe, euskararen defentsari dagokionez, ezinbestean zurrun jokatu behar izan dugu herri honetan askotan: diktadurak hizkuntza debekatu zuenean edo oraindik ere gertatzen diren hamaika zapalkuntza-egoeratan. Euskarafobiaren aurrean eta mundua ahoskatzeko dugun moduari nazka diotenen muturrean. Ez dut ukatuko jarrera zurrunen beharrezkotasunik halakoetan. Haatik, hitzak eta ekintzak kontuz-kontuz eta egoeraren arabera hautatu behar genituzke. Inoiz ikusi izan dut euskararen erabilera xenofoborik ere. Ni argia izaten saiatzen naiz, eta euskara zergatik ikasi behar ote duen galdetzen duenari erantzun berbera ematen diot beti: «Gauza batzuk euskaraz bakarrik gertatzen direlako». Korrika da gauza horietako bat, akaso gure imajinarioan dagoen boteretsuenetakoa. Ekimen gutxik laburbiltzen dute Korrikak bezain ongi euskal kultur komunitatearen kosmobisioa (bai, hitz ponpoxo hori erabili nahi nuen, intelektual geratzen delako). Korrikabadatoooorieieee esan eta zut jartzen zaizkit besaurreko ileak. Aurtengoan, Sustrai Colinaren letra finak adierazten du «mundua zurekin» egiteko nahia. Baina hitz intimoa da «mundua»: egunero egikaritzen da gure baitan, gure gorputzetan eta gure praktiketan. Nerea Urbizuren doinuz «mundua zurekin» kantatzen pertsona bakoitzaren barruan forma bat du Euskal Herriak, euskal hizkuntzak, bizitzak. «Nolakoa da zure bizitza?» galdetu didate haurrek eta nik esan diet ba pozik egoten saiatzen naizela, musikaz, literaturaz eta lagunez inguratuta, gustuko dudala nire lana eta horrela igarotzen direla nire egunak. Nire gorputz zuritik ez diet opresioez hitz egin, edo euskaldun izatearen ajeez. Agian haiek askoz gehiago lukete horri buruz esateko; galdetuko nieke gustura hemendik urte batzuetara. Egia esan ez dut argi gogoeta honek ba ote duen ondoriorik; demografia aldatu egin da gurean, euskararekin alboz albo gero eta hizkuntza gehiago bizi dira, kolonizazioa jasandako gorputzek mintzo dute hizkuntza inperialista. Hau dena oso konplikatua da. Haur batzuekin abestera joan eta ez dakit nola atera zaidan artikulu katramilatsu hau. Akaso baten batek pentsatuko du hau ez dela unea Korrikaren inguruan aldarrikapen alaia ez den beste edozer egiteko. Ez dakit. Paralelismoa ezartze aldera, esan liteke Korrika dela euskaldunon «harrotasunaren astea», eta, beraz, aukera paregabea da bi urtean behin hamar egunez gure luma euskaldun oso-osoa ateratzeko. Nik ere horixe egiten dut aldiro: Korrikako kantarik gustukoenak (Big BeÃ±at eta Pirritx eta Porrotxena) oihukatu, errepidera atera eta furgoneta ikusten dudanean hunkitu. Baina aurten, ikastetxe publiko horretara egindako bisitaren ostean, Korrikara ateratzen ez diren zenbait eta zenbait pertsona ere izango ditut gogoan. Gure alboan bizi diren horiek, gure hizkuntzaren kontra ezertxo ere ez duten arren beste ardura batzuk dituztenak: paperak lortzea, muga zeharkatzea, jatea. Nik mundua haiekin ere egin nahi dudalako; euskaraz bada hobe, baina, bestela ere, edozein hizkuntzatan elkarrekin korrika. ]]> https://www.berria.eus/paperekoa/1956/039/001/2022-03-06/betiko_gorputzean_geratu.htm Sun, 06 Mar 2022 00:00:00 +0100 Ane Garcia https://www.berria.eus/paperekoa/1956/039/001/2022-03-06/betiko_gorputzean_geratu.htm\nFamiliaren adar batean lepoko zainak lehertu beharrean abesten dugu, eta bestean, koru tradizioari jarraiki, belarri zorrotzez. Zorionak zuri hiru ahotsetan abesten da bi adarretan. Behin zenbatu genuenez, hamahiru kideko familian bederatzi piano eta hogei gitarra inguru ditugu. Kontzerturen batera elkarrekin joaten bagara, ondorengo bazkarian xeheki analizatzen dugu emanaldia. Doktrinamendua zorrotza izan da: amak txiki-txikiak ginenetik urtero eraman gintuen Tolosako Abesbatza Lehiaketako haurren koruak ikustera. Anaiak hartu zuen bere lekukoa, eta, beraz, uste dut herentzia berari utziko diola. Horrekin batera, gurasoek erabaki zuten ez gintuztela musika-eskolara eramango, eta, beraz, belarri zorrotzeko analfabeto musikala naiz ni. Pedante kuadrilla bat garela pentsatuko duzu honezkero, baina ez pentsa; attonak salbatzen gaitu pedantekeria absolututik.\nNire lehenengo oroitzapen musikalak bi dira: etxean bakarrik dantza egitea, eta Portuko elizako organoan attonaren ondoan eserita egotea, mezetan, hark jotzen zuen bitartean. Gogoan ditut haren eskuak bi teklatuetan eta oinak lurreko tekla handi horiek sakatzen. Gogoratzen naiz jendea biratu egiten zela gorantz begiratzeko jotzen hasten zenean, eta ni lotsatu egiten nintzela. Ordutik hona, nire bizitza ia osoa pasatu da, eta attona gor geratzen joan da. Eta gorreriarekin batera, pikutara joan da familia-tradizio zorrotza.\nIa 90 urterekin, etxeko teklatuak daukan efekturik arranditsuenarekin jotzen ditu kantuak orain: organillo effect esaten diogu. Zorionak zuri jotzeko eskatu eta beste kantu bat jotzen hasten da («zergaaatik gaaaldu itxaaaropena berriiiiiz ikusteeeekoooo»), gero kantu horren erdian Zorionak zuri jotzen hasteko. Tonua ezustean aldatzen du, eta gu bere atzetik joaten gara, ahal duguna egiten. Berak nahi duena kantatzen dugu. Jukebox motel eta xarmagarria da gure attona. Esaten du ber-harmonizaziorik ederrenak ohean egiten dituela, eta nik han imajinatzen dut, etzanda, lotarako txanoarekin airea sakatzen.\nMusikari lotutako beste oroitzapen bat: 2014an, unibertsitateko praktikak egin genituen Tolosako Abesbatza Lehiaketan, eta hogei egunez Ukrainako koru batekin gau eta egun egotea egokitu zitzaigun, gida eta interprete lanak egiten. Nik egiaztatu nuen amaren metodoek funtzionatu zutela, koruek abesten zituzten kantu asko nekizkielako, nahi gabe. Diziplina eta tradizio musikal handiko herrialdeak dira ekialdekoak, eta zuzendaririk zorrotzenaren gidaritzapean, irabaz zitzaketen sari guztiak irabazi zituzten Ukrainako neskek urte hartan.\nAkaso pentsatuko duzue elkarrekin zerikusirik ez duten bi gauza direla nire attona eta Ukrainako neska horiek. (Lasai, ama, honek zentzua hartuko du.) Haatik, egunak daramatzat haien arteko loturaren inguruan pentsatzen. Ondo egongo ote diren neskak, jarraituko ote duten kantuan orain. Zer gertatzen da abesten duten ahotsekin gerra batean? Zer gertatzen da hiltzen direnen ahotsekin? Bizirik ateratzen direnekin? Burura etorri zait aspaldi koaderno batean apuntatu nuen aipu bat, Angel Ganivet espainiarrarena. Hark esan zuen kalkulaezina dela zenbat eta zenbat asmamen eta sormen ebatsi dion gerrak arteari, eta gaineratu zuen berari ardura zitzaiona ez zirela horrenbeste suntsitutako artelanak, baizik eta hildako gorputzetan dautzan sorkuntza egin gabeak.\nAurtengo ikasturtean kantu eskolak hartzen hasteaz bat ohartu naiz (sabela-puztu-diafragma-saihetsak-zabaldu-eutsi-bota) elementu askok baldintzatzen dutela ni naizen musika-tresna. Batzuetan nire buruari ezagutzen ez nizkion hotsak ateratzen dira nire barrutik, tinbre ezezaguna, lirismo arrotz bat; eta nire ahotsa biolin zahar bat balitz bezala analizatzen hasi naiz: nondik igaro da? Nik pentsatzen dut abesten dudanean dena dagoela emititzen dudan soinu horren baitan: nire familia-adar guztiak, zain puztua, belarri zorrotza, herri kantuak eta attonaren gorreria. Baina baita hori baina askoz gehiago ere: haur erbesteratuak, beldurra, hizkuntzari eusteko kantuak.\nGorputz batek emateke zituen lan guztiak ezabatzen ditu gerra batek. Gure attona eta amoÃ±aren gorputzak ez zituen eten, eta jada herriarenak diren kantu asko egin zituzten elkarrekin. Baina abesten duen ahots bakoitza gorputz bati dagokionez, haren baitan geratzen da beti: gorputzean betiko. Gerra batek zeharkatutako ahotsen oinordeko naiz ni, gerrak izututako haurra izan eta ber-harmonizazioak imajinatzera heldu den attona batena. Nire buruari galdetzen diot ea nondik ote datozen nire buruari ezagutzen ez dizkiodan hots horiek, soinu hori, ahots-hari jarraitu hori, aurrera egiteko ekintzarik sinpleena eskatzen diguna: guk arnasa hartu eta botatzen jarraitzea. Batzuetan hori bakarrik; eta beste batzuetan, hori guztia.]]> https://www.berria.eus/paperekoa/1956/038/001/2022-02-06/panfleto.htm Sun, 06 Feb 2022 00:00:00 +0100 Ane Garcia https://www.berria.eus/paperekoa/1956/038/001/2022-02-06/panfleto.htm\nLengoaiak badu beste funtziorik ere. Batzuk oinarrizkoak dira, adieraztea eta errealitateari erreferentzia egitea bezala, eta beste batzuek izen arraroagoak dituzte: funtzio fatikoa, metalinguistikoa, konatiboa... Kultur zutabe bat idazten dudanez, lerrootan hizkuntzaren funtzio poetikoari buruz hitz egitea legokidake, hori baita testu literarioek (eta horren baitan sartzen ditut kantuen letrak, diskurtso publikoari egiten zaizkion ekarpenak diren heinean) darabiltena. Omen darabiltena. Ze, bai, mezuari eta hura eraikitzeko moduari eskaintzen diote arreta artistek, baina haien produktuekin beste hamaika gauza ere egin nahi izaten dituzte askok.\nAski politizatutako lurraldean bizi gara. Posizio politikoa (gutxienez) iradokitzea beharrezkoa da askotan, ezkerrean edo are ezkerrerago zauden argi geratu behar da modu batean edo bestean, zein ezkerretan egon nahiko zenukeen pentsatzeko asti handiegirik gabe. Hala, zenbait kultur ekoizpenek panfleto kutsua dute, eta haien lanekin aurretik eraikitako epika konkretu bati segida ematen saiatzen dira, edo saiatu behar direla sentitzen dute. Ez dezagun gure burua engaina: herri honetan une oro dakigu zeintzuk diren gai eta molde serioak eta zeintzuk bazterrekoak. Eta berdin du zein etxetatik zatozen, gauza batzuk plaza publikoan edan baititugu. Panfletoak baditu bi aho: herrigintzari egin diezaiokeen ekarpena, alde batetik, eta autokonplazentzia hutsean erortzeko arriskua, bestetik. Lehenaz aski idatzi dute nik baino gehiago dakitenek, eta, beraz, bigarrenari helduko diot.\nEuskal kultur ekoizpenen diskurtso politikoa, berariazkoa denean, autokonplazentzian erortzen da sarri: sortzaileak askotan badaki norentzat ari den, ikusle/irakurleak aurretik igarri dezake sortzailearen ikuspuntu eta iritzia, eta, hala, elkar txalotzen dugu aurrez pentsatzen duguna elkarri berresten diogunean, inolako buruhausterik gabe. Eta diskurtso autokonplazienteak laburrak ditu tentakuluak, berea ez den beste edozein eremutara heltzeko.\nEz dut zalantzan jartzen edozein kultur ekoizpenek karga politikoa duela egileak nahi ala nahi ez. Estetak vs. edukizaleak eztabaidan bigarrenekin lerrokatzen naiz ni beti. Baina nik zutabe honen hasieran hizkuntzaren funtzio faktitiboa aipatu badut izan da sinesten dudalako literaturak edo kultur sorkuntzak mundua aldatu dezaketela (eskala txiki-txikian), baina berebat pentsatzen dudalako hizkuntzaren funtzio arazlean babes hartzen duten askok ez dutela jada hasita dagoen diskurtso bat gizendu besterik egiten, hari ertz berriak aurkitu beharrean.\nBeste adibide bat: 14 urterekin «Euskadi antirrazista, antifaxista» abesten nuenean, ez nintzen ohartu ere egiten ez nintzela herri antirrazista eta antifaxista batean bizi. Baina kantu hori abesterakoan sinesten nuen baietz, Betagarrik eta Elizabeth erreginak ahalmen bera zutela, eta, beraz, kantua abestearekin nahikoa zela. Adibide gehiago: une honetan, gizonez osatutako hainbat musika talderen letra eta keinu (sasi)feministek iradokitzen dute haiek ere presio diskurtsiboa sumatzen dutela (gaur egun, Betagarrik Euskadi antisexista lerroa gehituko lioke bere abestiari). Baina balio ote du «Ez da ez» abesteak eta gero munduaren mundu ultramaskulinoaren joerak iraultzeko zirkinik ere ez egiteak? «Feminista naiz» esateak egiten gaitu feminista? Nola itzultzen da norbere autodenominazioa errealitatera?\nPuntu honetara helduta ohartu naiz zertan ari diren eta garen gutako asko: munduak behar duen jarrera aldaketa hitzez gauzatu nahian. Baina gu ez gara the fucking Queen of England. Eta zaldun edo gizarte feministak, sozialistak/komunistak edo nahi duzuena izendatzera jolastu gaitezke, baina jakinda ez dela nahikoa. Izan ere, funtzio faktitiboari performatibo ere esaten zaio. Eta sarritan garrantzitsua da eraldaketa performatzea hura gerta dadin, baina performancearekin bakarrik ez goaz inora.\nArteak funtzio faktitiboa betetzekotan beste bide batzuetatik izan behar du: beste errealitate batzuk irudikatuta aukera berriak zabalduz, esaterako. Eta hori nola egiten den? Ba hortxe dago koxka, askoz zailagoa dela gune eraginkor horietara iristea hizkuntzaren bidez. Tentakulu mantso bezain sendoak eraikitzea hizkuntzari. Ez dut uste ni gai naizenik: panfleto autokonplazienteak idazten ditut oraindik.\nBide batez, batzuetan isiltzea bera ere diskurtso publikoari ekarpena egitea da. Baina, ai, zeinen antiepikoa den isiltzea!]]> https://www.berria.eus/paperekoa/1956/033/001/2022-01-09/zaharrak.htm Sun, 09 Jan 2022 00:00:00 +0100 Ane Garcia https://www.berria.eus/paperekoa/1956/033/001/2022-01-09/zaharrak.htm\nUrte zahar eta berriaren bueltan belatz-hegaldian ibiltzen da beti sentimendu hori (sentimendu bat ala irudimen-ariketa ote da nostalgia?), eta beste hainbat gogoeta ere gordetzen ditu bere begirada zorrotzean. Adinarekin duen harremanari bueltaka aritu naiz azken egun hauetan (27 urte ditut, eta beti berandu noalako sentsazioa); izan ere, aro nostalgikoan bete-betean sartuta dago (euskal) kultur ekoizpen gaztea: Euskal Herriko sortzaile (gehienbat musikari) gazte asko ari dira nostalgiaren putzutik zurrupaka, super8-arekin grabatutako bideoak youtuberatzen/instagrameratzen/tiktokeratzen, inoiz itzuliko ez zirela uste genuen txandalak jantzita. Era berean, gurasoak akabatu nahi dituela esan baina esandakoa gauzatzen erabat ausartzen ez den belaunaldia da gurea. Belaunaldi arteko kolaborazio harrigarriak, euskal musikako gloria zaharrak betaurreko txupiguaiak jantzita, Itoizen oihartzun gero eta argiagoa baten batzuen akorde eta punteoetan... Nostalgia postmodernoa nonahi.\nIraganari nahikoa begirunez begiratzen dion belaunaldi berria da gurea, eta horrek nahikoa poztu beharko lituzke kulturgile zaharragoak. Baina nik oraindik ere sarriegi sumatzen dut gutxiespen zantzurik, eta nola leporatzen diguten adina; garai gogorragoak bizi ez izana. «Zuek ez duzue biderik urratu behar izan, guk ez-dakit-zer egin behar izaten genuen», «Zuek ez duzue...», eta abar. Ez digute leporatzen memoria falta, baizik eta ahanzturatik sortu eta geure buruari leku bat eraikitzeko ausardia eduki izana. Baina, azken finean, nostalgia oso ongi gogoratu ezin duzun garai bat berridazteko ariketa ere izan daiteke.\nJada jendez lepo dagoen mundu batera jaiotzen gara, guk hautatu ez dugun momentu batean, eta gero norberak asmatu behar nola aldarrikatu lekua zerbait esanguratsua esateko. Kulturgileak unean uneko teknologiaz baliatzen dira originalak eta berriak izateko, bereizteko aurreko guztitik, hori baita jaio ginenean jada irunda zetorren hari hori egiten jarraitzeko era bakarra. Zaharra eta berria izaten saiatzea: nostalgikoa eta amnesikoa aldi berean. Ibil Bedi taldearen kantu batek dio «nostalgiari nostalgia eta ahanzturari ahanztura» esan behar zaiola, baina nik uste dut erro berbera dutela biek: hautu-ariketa berberaren emaitza dira.\nAgian gaztearen eta zaharraren arteko desberdintasun bakarra da ahanzturatik datorrela lehena eta ahanzturarantz doala bigarrena. Norbere posizio kronologikoak salbamendu-txalupa desberdina eskatzen du, eta agian horregatik tematzen gara elkarri besteak hartutako leku hori, posizio nostalgikoa, aurpegiratzen.\nNiko Etxarti aditu nion behin «Gazteek beti ahazten dute», tonu erabat ulerberarekin; bitartean, Merina Gris taldeak «nostalgia kronikoa» autodiagnostikatu dio 90eko belaunaldiari. Biekin bat nator: neure buruari galdetzen diot kultura (eta historia) ez ote den ahanztura geruza bat bestearen gainean pilatuta eraiki behar den zerbait halabeharrez; eta nostalgia, metaforarekin jarraituz, ez ote den indusketa lan puntuala (20 urtero egiten dena), itsu-itsuan aurrera egiten duen korronte geldiezin baten baitan. Batzuetan zalantza dut looper-a piztuta ahaztu ez ote genuen aspaldi (27 urte ditut, eta beti berandu noalako sentsazioa).\nHaurrak ginela, anaia eta biok gure etorkizuneko adina Olinpiar urteen arabera kalkulatzen hasi ginen. 2004an Atenasen izan zirenean imajinatu genuen 2012an Londresen izango zirenean 18 urte izango nituela nik eta 14 berak, eta 2016an nik 22 eta berak 18, eta 2020an 26 eta 22... Harrapaketa-jolas bat da, baina anaiak ezingo nau sekula garaiz atzitu: nire adinera heltzen denerako ni jada etorkizunean nagoelako, zaharrago. Gero eta nostalgia handiagoarekin jolasten gara harrapaketa horretan. Zalantza handiak ditugu mundu honetan guretzat sortu dugun lekuaren inguruan: esateko, musika egiteko, dantzatzeko, antzezteko... Nahikoa ote dugu gure egin dugun eremutxo hau eusteko gure adina behin eta berriz beteko duten guztiei? Gu baino zaharragoak direnei? Ez al da zaharren eta gazteen arteko elkarrizketa norbere lekua defendatzeko modu absurdo bezain beharrezko bat?\nNostalgiak ezertarako balio ote du? Agian ez. Noiz barkatuko diogu elkarri adina eta distortsioa edo autotunea eta txandal terribleak? Nostalgiak ezin du ezer itzuli ez gelditu: nik badakit oharkabean helduko zaizkidala olde guztiak, 20 urteko tarteetan.]]> https://www.berria.eus/paperekoa/1956/041/001/2021-11-28/txispun.htm Sun, 28 Nov 2021 00:00:00 +0100 Ane Garcia https://www.berria.eus/paperekoa/1956/041/001/2021-11-28/txispun.htm\nPandemia hasi zenetik asko harritu (eta larritu) nau fikzioaren printzipioek hartu duten garrantziak. Larrialdi egoera ezarri zenean (ez bada lehenago) ekin genion gure buruari ipuinak kontatzeari: 15 egun izango dira, asko ikasiko dugu, mundua aldatuko da... Nik neuk, musikalekiko dudan zaletasun amorratuarekin La La Land filmeko lehenengo kantuan bezala imajinatu nuen nire burua kalera ateratzen, Another Day of Sun, beste eguzki egun batez. Politikariek ere estrategia bera baliatu zuten, ondo baitaki diskurtso politikoak fikzioa (eta horren ondoriozko epika) baliatzen: «Normaltasunera itzultzen garenean...». Txispun efektu hutsa.\nFikzioan funtzionatzen duten arauak errealitateari aplikatzen hasi ginen, amaiera koherente baten bila, horrela gertatzen zena kontrolatu genezakeelakoan. Baina, hara: errealitatea munstro handi eta ulertezin bat da, bilduezina: ezin da kabitu Propp-en pertsonaia-arketipoetan edo hiru aktoko arauan. Gu ez gara garapen arku aurrezarri bat duten heroiak, eta ez, agian ez dago esangura pertsonal handirik honetan guztian.\nEra berean, autoipuinak kontatzeko fenomeno hori bat etorri da edukien eztanda absolutuarekin: orain, gauzak bizi baino, ikusi egiten ditugu Interneteko plataformetan. Edo are okerrago, uste dugu gauzak ez zaizkigula gertatzen ari, plataformetara begira gauden artean jazotzen direlako. Bai mundu berria.\nAzken urteetan sona handia hartu dute Black Mirror (Ispilu beltza), Neskamearen ipuina edo Artxipelagoa bezalako zientzia-fikziozko lanek. Aro erabat distopikoa bizitzen ari garen honetan, zergatik funtzionatzen dute berauek? Bi arrazoi nagusi topatu ditut: 1) Gurea ez den beste errealitate (itxuraz) gordinago bat erakusten digute. 2) Errealitate horrekiko distantzia bat ezartzeko aukera ematen digute, hau da, babestu egiten gaituzte jasanezina litzaigukeen sufrimenduarekin enpatizatzetik. Hara, agian hori da bizi dugun horri fikzio-parametroak aplikatzearen arrazoia: fikzioak babestu egiten gaitu minetik; sinetsarazten digu logika bati erantzuten diola, eta, beraz, baduela koherentzia narratiborik. Munduaren krudelkeria beti alboko gelan gertatzen dela, eta guri ziur asko ez zaigula gertatuko.\nBabes hori oharkabean ezabatzen joaten den telesail bat ikusi dut aurten, Years and Years (Urteak eta urteak), ikuslea posizio erabat zaurgarrian ipintzen duena. Etorkizun hurbilean kokatuta dago, Erresuma Batuan, Black Mirror estiloan, baina pertsonaien errealitatea klase ertain normal samarrekoak garenongandik oso-oso gertu dago eta agertzen diren gaiak aski ezagunak zaizkigu: eskuin-muturreko politikariak, migrazio-krisia... (Ez baduzu telesaila ikusi eta ikusteko asmoa baldin baduzu, paragrafo honen amaieraraino spoiler-ak dituzu). Horrez gain, telesailak gordin-gordin agertzen du indarkeriaren ausazkotasuna, eta subjektu zuri mendebaldar ustez babestua du albo-kalte biolentziak. Pertsonaietako bat errefuxiatu batekin maitemindu eta harekin batera saiatzen da Mantxako kanala gurutzatzen, itota hil aurretik. Lehen aldiz, gorputz zuri bat ikusi nuen hondartza batean botata, plastikozko botila huts bat balitz bezala. Erabat mingarria egin zitzaidan irudia, jasanezina, eta erabat babesgabe sentitu nintzen. Lehen aldiz, ni izan nintekeen.\nHau guztiau irakurri ostean, egongo da esaten duenik esperantzari lekurik ez diodala utzi zutabe honetan. Zer nahi duzue, azaroa da, ordu aldaketa terriblea da, hotza egiten du, goizegi iluntzen... Nik badakit jende askorentzat helduleku izan dela fikzio-parametroen araberako pentsamendua errealitateari aurre egiteko. Niretzat ere hala izan da egun batzuetan. Baina uste dut egun hobeen promesa itsu-itsuak; txispun esan eta min ematen digun hori amaitu edo desagertuko dela pentsatzeak; krudelkeria albokoari, gu bezalakoa ez den horri soilik gerta dakiokeela sinesteak anestesiatu egiten digula enpatia, eta ez gaituela ekintzara bultzatzen.\nBrecht-en «urruntze efektua» edo Aristotelesen katarsiaren teoriak aipatu behar nituzke hemen agian, biek ere hausnartu baitzuten babes-distantzia horren inguruan, nahiz eta akaso termino hori ez baliatu. Baina oraindik ez dakit egungo eduki-saturazioaren testuinguruan distantziak salbatu edo deuseztatu egiten gaituen, eta beraz, ez ditut lozorrotik esnatuko izen potolo horiek.\nDistopia, utopia eta errealitatea elkarrekin bizi dira gurean. Bereizten ote ditugu irudi errealak eta fikziozkoak? Benetako mugetan hildakoak eta gezurretan itotakoak? Munstroarekin fikziorik gabe bizitzen ikasi nahiko nuke, bestela dena irentsiko du, guk Hurrengo kapitulua botoiari sakatu artean.]]> https://www.berria.eus/paperekoa/1956/041/001/2021-10-31/ez_gara_deus_goxotasunaren_kontra.htm Sun, 31 Oct 2021 00:00:00 +0200 Ane Garcia https://www.berria.eus/paperekoa/1956/041/001/2021-10-31/ez_gara_deus_goxotasunaren_kontra.htm goxo adjektiboa. Ez dakizue zenbat. Amorratu egiten nau. Norbaitek «goxo» deitzen didanean zaplazteko bat emateko gogoa sartzen zait; oihu egin eta mingaina ateratzekoa. Zergatik? Tira, istorio luzea da, eta ez bakarrik nirea. Hemen dituzue goxotasunaren kontra egotera bultzatu nauten hainbat momentu:\nBat. Kuadrilako hiruk herriko bertsio-gauean parte hartu dugu. Bestela ere presentzia maskulino gehiegizkoa duen eszenatokira igo gara gitarra elektrikoa, bateria eta teklatuarekin kanta bat jotzera. Jaitsi garenean, gaua dinamizatzen ari zenak eskerrak eman dizkigu mikrofonotik «gauari ukitu goxoa emateagatik». Eta nik pentsatu dut, «Besteek Motorhead eta halako talde gogorragoak bertsionatu bitartean, guk Cat Power jo dugu, joder».\nBi. Bertsio-gauean parte hartu duen beste neska taldeak «Neskak Psilocybera!», aldarrikatu du beren kantan. Bi aukera dauzkagu, beraz: goxotasuna edo erreibindikazio feminista.\nHiru. La Polla Recordsen No somos nada dokumentala ikusten ari naiz. Irudietan, estadioak eta aretoak ageri dira jendez lepo. Evaristo bere haserrea okatzen ari da, eta jende andana dago berekin batera oihuka: bere amorrua eta haserrea edan eta partekatzen. Konturatu naiz gizonen haserrea unibertsala dela eta nirea ez dela sekula izango: gu bai ez garela deus. Nik ahots goxoa daukat, kanta goxoak abestu behar ditut, gauari ukitu goxoa eman, eta gu guztion amorrua esateko ardura beste batzuei dagokie.\nLau. Euskadi Irratiko esatari gizonak dio «euskal emakume bakarlarien iraultza» gertatzen ari dela gurean. Aitortza horren atzean tranpa bat dagoelako susmoak hartu nau. Iraultza horren harira aipatu dituen emakumeetako bakoitzak proiektu berezi eta bakarra du (nahiz eta gehiegitan parekatzen dituzten); baina musika mota konkretu bat egiten dute, atsegina, eta formatu konkretu batean aritzen dira, bakarlari gisa, horrek guztiak dakarren esposizio-maila eta presioarekin. Arreta ematen dit hedabideek emakume musikarien kasuan bultzatzen duten eredu konkretuak. Kasualitatea ote? XX. mendeko euskal emakume artisten inguruko tesia egiten ari den lagun bati nire kezka aipatu, eta esan dit berak ikertutako emakume askok loreontziak eta zeramika egiten zituztela, hori baitzen emakumeei zegokien arte-arloa, fisikoagoa zen eskulturagintza ez bezala, esaterako. Joder, loreontziak egitea gaizki dago orain?\nBost. Garai bertsuan, jarrera probokatzailea agertzen duten gizon musikariei jenial eta iraultzaile adjektiboak atxikitzen zaizkie. Egiten dutena ondo dagoen arren, ez dut oso ongi ulertzen zergatik duten besteek baino espazio gehiago. DBH eta Batxilergoko klasekide mutilek haien lotsagabekeriari esker okupatzen zuten espazio gehiegizkoa dut gogoan. Lekua edukitzeko hartu beharreko jarrera hori bazen, zergatik ez dut nik hartu? Ziur asko ezberdin irakurtzen zaigulako emakumeei probokazioa, feministen kontuak balira bezala, eta ez iraultza musikal unibertsal gisa.\nSei. Lagun batek liburu bat atera behar duela-eta, zuritoaren bueltan aitortu dit idazketa prozesuan zehar zalantzan jarri duela bere ahots propioa, gogortzen saiatu dela, eta gizonen onespena bilatzeari uztea oso zaila egiten zaiola. Nik esan diot gauza bera gertatu izan zaidala askotan, nire ahots (literario nahiz fisikoa) ukatzeraino, badakidalako beste ahots mota batzuei ematen zaiela autoritatea. Gure energia gai feministak lantzera bideratze horretan ere tranpa dagoelako susmoa dugu, berriz ere, partikulartzat jotzen dena landu artean, beste batzuek mundua taxutzen dutelako. Etxera iristean pentsatu dut gu onetsi gaitzaten nahi dugun horiei gizon-cis-hetero faktorea kenduta, ez direla horrenbesterako.\nZazpi. Gai honi buruzko artikulu bat idatzi nahi dut, baina ez dut nahi kasketa feministatzat har dezaten, ez dut nahi mainati agertu. Azkenean, pentsatu dut badudala garaia espazioak niri sudur puntan jartzen zaidan bezala okupatzeko. Eta nik Cat Power abestu nahi dut, eta ez Motorhead, ostia.\nLaburpena: Goxo, hunkigarri eta intimista bezalako hitzak gutako batzuon kultur sorkuntzak partikularizatu, gutxietsi, eta ghetto konkretu batera mugatzeko tresna gisa baliatzen dituztelako nago goxotasunaren kontra. Baina era berean, uko egiten diot beste baten ahotsa hartu edo imitatzeari serio har nazaten, nik eta beste hainbat eta hainbat emakumek esan behar duguna oso partikularra delako, edozein gizonen haserre, adimen edo lotsagabekeria performatua bezain (zer dira punteo sasibertutetsu konbultsionatu horiek, edo txio superintelektualak, performance hutsa ez badira?).\nEra berean, ez dut nire burua sekula punkzaletzat izan, baina duela gutxi utzi zidaten Vivien Goldman-en Revenge of the She-Punks liburua (gaztelaniaz, La venganza de las punks; euskaraz, Punk-emakumeen mendekua), eta ikasten ari naiz. Ez nabil mendeku bila, baina agian jendearen adjektiboak jartzeko erari kontra egiten hasiko naiz. ADJEKTIBO BAKARRAREKIN EZ DA NAHIKOA. Ulertzen da? HORRELA BADIOT ULERTZEN DA? Gu bagara ezer, joder, GU BAGARA EZER.]]> https://www.berria.eus/paperekoa/1956/040/001/2021-06-13/juizioa_ii.htm Sun, 13 Jun 2021 00:00:00 +0200 Ane Garcia https://www.berria.eus/paperekoa/1956/040/001/2021-06-13/juizioa_ii.htm (I) hura aurreko hilabeteko Juizioa-ri, eta orain lotuta nago, gaia biribiltzeko autopromesa horri kateatuta. Ez dut aurreikusten datozen lerroetan ondorio irmorik idaztea, baina espero dut garun-bazkarako zeozer eskaintzeko gai izango naizela. Irakurri ez bazenuten, aurreko hilabeteko zutabean kultur objektuak nondik kritikatzen ditugun aztertzen aritu nintzen. Hausnartzen ibili ostean, ondorioztatu dut oraingoan zertarako argitzea dagokidala.\nIzan ere, punturik interesgarrienean utzi nuen gaia aurrekoan, cliff hanger betean. Aipatu nituen artearen demokratizazioa eta kritikaren funtzioa, denboraldiaren azken-aurreko kapituluan ezustean itzultzen diren bi pertsonaia balira bezala, eta karaktereak amaitu zitzaizkidan. Eta hementxe nator, hasitakoak bukatzera, denboraldiko azken kapitulu honetan. Hainbat galdera erantzun nahi nituzke, baina Juego de Tronos (Tronu jokoa) telesailari bukaeran gertatu bezala, handinahiak porrotera eraman nazakeelakoan, galdera bakarra botako dut: zertarako balio du zutabe honek, edo modu orokorragoan esanda, zertarako balio du kultur iritziak edo kritikak?\nJoan Margarit poeta katalanak badu liburu bat, izenburuagatik erosi, eta oraindik irakurri ez dudana (japonieraz tsundoku esaten dioten horren albo kalteak): Un mal poema ensucia el mundo (Poema txar batek mundua zikintzen du). Irudi lezake halako baieztapen bat elitismo hutsa dela, kanonaren aldeko proklamazio lotsagabea, baina nire ustez jarrera zintzo eta erreala du atzean; esaldi hori ez baita kanonaz ari: deshazkunderako deiadarra da, pentsamenduaren aldarria.\nAsaldatu direnek esan lezakete mundu guztiak merezi duela sortzeko aukera, bere lana kaleratzekoa, denok dugula artista izateko potentziala. Agian gaineratuko lukete Internetek ekarri duen artearen demokratizazioa erabat positiboa dela, lehen aukera ez zuten horiek badutelako orain nola jendarteratu haien lana erraz eta merke. Arrazoi puntu bat badute. Baina artearen demokratizazioak badu ifrentzua, eta horregatik komeni da Margaritena bezalako esaldiei arreta jartzea.\nPoema txar batek mundua zikintzen du.\nZergatik? Ba, poema txar batek zarata sortzen duelako jada saturatuta dagoen hizkuntzaren baitan, eta hizkuntza zenbat eta saturatuago egon, gero eta zailagoa duelako gizarte batek pentsamendu kritikoa destilatzea. Eta pentsatzen ez duten gizarteei zer gertatzen zaie? Tira, ba, Teleberri-n ikusten dugun horixe bera.\nEgun, kultur objektuak produktu bihurtu dira, eta haien eskaintza zabalaren aurrean erabat galduta gaude, erabat saturatuta. Euskal kultura ere fast food bihurtzeko arriskua hortxe dago, sentsazioa baitaukat aurretik jartzen dela objektu asko kaleratzea, zein objektu kaleratu mimoz eta denborarekin aukeratzea baino. Eta zein da horren ondorioa? Ba, diskurtso berberak behin eta berriz entzutearekin pozik dagoen kultur sistema bat daukagula hein handi batean, salbuespenak salbuespen; eta ni zurrunbilo amaigabe batean behera lerratu naizela, esaldi soil batetik tiraka.\nEz naiz inoren lan konkretuaz ari; ezer juzgatzekotan, nik zarata epaitzen dut. Ekarpenik egiten ez duen zurrumurru hori. Ez naiz musika estilo batzuekin sartzen ari, honek ez du zerikusirik bolumen, autotune edo distortsioekin. Zarata horrek irentsitako kultura batean, gizartera heldu beharko luketen ahots horiek, hizkuntzari eta bizitzari ekarpen handia egin liezaioketen horiek, sarritan katramilatuta geratzen dira beste guztiaren artean, eta zailagoa bihurtzen zaio kulturari ezer transmititzea, pentsamendu kritiko bat garatzea.\nKontuz, nik ez dut errua sortu nahi duen indibiduo horren bizkar utzi nahi. Ez dut uste norberak mugak jarri beharko lizkiokeenik sortzeko bulkadari. Bi kontu bereizi dira prozesu sortzailea, edonori on egin diezaiokeen hori, eta kontsumogai gisa plazaratzen diren kultur objektuen ekoizpena. Horregatik, ez dut kontraesanik ikusten Margariten esaldia aldarrikatzearekin. Jakin behar dugu: merkatuaren goseari men egiten dion kultur sistema bat, txikitasunaren konplexuak bultzatuta edukiarekin baino kopuruekin arduratuta dagoena, ez da halabeharrez jasangarriena.\nEra berean, arazoa ez da kultur sisteman helburu desberdinak (entretenimendua, gogoeta eragitea, dibertitzea...) dituzten objektuak elkarrekin bizitzea. Arazoa da une batean diskurtso publikoari ekarpen garrantzitsu bat egin diezaiokeen lan bat galdu egiten dela zarata guztiaren artean, eta ez dakigula bereizten gainerakotik. Lan mamitsurik gabe geratzen da gizartea, eta gidalerrorik gabe artista.\nPoema txar batek mundua zikintzen du, eta horregatik aldarrikatzen dut ekologia kulturala. Agian urtean ez ditugu horrenbeste objektu plazaratu behar, kopuru txikiagoak esan nahi badu gehiago mimatuko ditugula lanak, eta ondo hautatu esan nahi dugun hori. Era berean, artea demokratizatuko bada, kritika (eta kalitatezko edizioa) behar-beharrezkoak izango ditugu gidalerro batzuk markatzeko. Kritikarik ezean ez dago norabide berriak bilatzeko akuilurik. Noski, kritikarien eta editoreen artean aniztasuna zaindu beharko dugu, norabide eta ikuspuntu desberdinetatik datozen gogoetak behar baititugu.\nPoema txar batek bezala, iritzi zutabe txar batek ere zikindu dezake mundua. Hori ez egiten saiatu den baten partetik, uda ona pasa.]]> https://www.berria.eus/paperekoa/1956/028/001/2021-05-16/juizioa_i.htm Sun, 16 May 2021 00:00:00 +0200 Ane Garcia https://www.berria.eus/paperekoa/1956/028/001/2021-05-16/juizioa_i.htm\n(Hemen amaitu da testa, eta artikulu honen atal komikoa.)\nPuntu honetara helduta, ohartzen naiz askoz gehiago zehaztu beharko nukeela esandakoa, eta ezinbestean aipatu beharko nukeela artearen demokratizazioa eta kritikaren beharrezkotasuna, eta definitu beharko nukeela kritikari ona, baina amaitu zaizkit karaktereak. Beraz, momentuz, zuen jarrera indibidualak autodisekzionatzen utziko zaituztet, datorren juiziora arte behintzat.]]>


Ur tantak Photoshop | -ekin Sormenak linean\nUr tantak Photoshop-ekin\nLaura Carro | | Photoshop, testurak, Trikimailuak\nGaur ikusiko dugu nola eragin zer simulatzen du euri tantak imajina dezakezun edozein gainazaletan.\nEuri tantak iragarki irudi batzuetan edo beste batzuetan asmatutako bezain errealak izan daitezke. Gaur azalduko ditugu nola asmatu, eta nola ahalik eta errealena izan dadin.\nLehenik eta behin egiten dugu hautaketa forma zirkularrean.\nIkuspegiaren arabera aukeraketa egokitzen dugu soberakina kenduz hautaketa poligonalarekin. Beranduago betetzen dugu hautaketa geruza berri batean.\nGeruza hau egiteko jarraian klik bikoitza egiten da eta leiho berrian aukera hautatzen dugu Alaka eta Emboss.\nAukeratu ditugun ezaugarriak dituen pantaila bat uzten dizugu, jarraitu beharreko jarraibideak izan ditzazun. Zenbat sakontasun, distira edo itzal eragin behar duzun desorientatuta zaudenean.\nBevel eta Emboss moldatuta dauzkagunean, honakoa da kendu kolore betegarria geruzara, gardena utziz baina efektua ikusita, "opakutasuna" aukeraren azpian ikusiko duzu izenarekin dagoen aukera hau "Bete".\nUr tanta bere gardentasunarekin ikusi ondoren, kasu honetan egokitzapenak egitea beharrezkoa izan daitekeela ikusiko dugu borragoma erabiltzen dugu eta tantaren zatiak kentzen ari gara konbentzitu arte. Batzuek gehiago kentzeko beharra ikusiko duzue, beste batzuek dagoen bezala uzteko. Hau ere atzeko planoan erabiltzen dugun irudi motaren araberakoa da eta zure ikuspegia.\nTanta prest dugunean, horren isla egin dezakegu. Horretarako tanta hartu, bikoiztu eta beste geruza bat gehitzen dugu; azken geruza horrek lagunduko digu "Lautu irudia" eta bikoizten dugun geruzaren efektua jada ez dela efektua, irudiaren zati bat baizik. Horrek balio du irudia biratzen dugunean, aurretik jaregin ditugun ezaugarriak gorde ez daitezen. Gero CTRL + E, bikote egiten dugu gauza bera, bikoiztutako geruza eta geruza berria hautatuta izatea komando horiek sakatzeko unean.\nAzkenean bakarrik tanta (ctrl + J) bikoizten dugu tanta eta horren isla eta txikitzen edo handitzen eta mugitzen ari gara, beraz, baten ordez, tanta ugari izango ditugu irudi osoan.\nArtikuluaren bide osoa: Sormena linean » Diseinu tresnak » Photoshop » Ur tantak Photoshop-ekin\nBideoak egiteko programa onenak\nAdobe-k guztiz hodeian oinarritutako Lightroom CC berria aurkeztu du


Oroimena, sasien lekuan – Estitxu Ugarte Lopez de Arkaute\nOroimena, sasien lekuan\nPosted on 18 Iraila, 2015 24 Iraila, 2015 by Estitxu Ugarte Lopez de Arkaute\nBost urte igaro dira Primitivo Fernandez de Labastida, Florentino Garcia Valencia eta Monica Barron del Val nekazarien gorpuzkinak La Tejera mendateko hobi komunetik atera zituztenetik eta bosgarrenez bildu dira senideak, lagunak eta Ahaztuak elkarteko kideak fusilatutako lagunak omentzeko. “Pertsona hauen zordunak gara eta gure konpromisoa urtero hemen egotea da, hemen egongo ez bagina sasitza egongo litzakete toki honetan eta batek baino gehiagok gertatutakoa auzian jarriko luke” esan du Marcelo Alvarez Ahaztuak taldeko kideak.\nHilaren 13an bildu ziren La Tejeran berrogeitahamar lagun inguru Burgoseko hiru nekazariak ekitaldi xume batean gogoratzeko. Aurreskua eta lore eskaintza egin zituzten mendatean jarritako oroitarriaren ondoan. Primitivo Fernandez de Labastidaren bilobak Gesaltzako eta Erriberagoitiako lagunek hobia aurkitzeko eman zieten laguntza gogoratu eta eskertu zuen. “Duela bost urte hemendik genbiltzan zuekin, pikatxoa hartu genuen eta aitona bilatzen hasi ginen gure kabuz eta jakin gabe oso ondo zer egiten genuen ezta legez kontra ari ginen. Zuei esker gaur nire ama eta izeba, Primitivoren alabak, hona itzuli dira” esan zuen.\nGasteiz eta Gesaltza Añana lotzen dituen errepidearen bihurgune horretan 1936. urteko irailaren 3an hiru lagun fusilatu eta hobiratu zituzten. Zuloa astebete lehenago egin zuen Tuestako errekete talde batek.\nFlorentino Garcia eta Monica Barron del Val senar-emazteei buruz ezer gutxi jakin da, soilik 47 eta 45 urte zituztela baina argazkirik ere ez dute aurkitu. Villanueva de Soportilla (Burgos) herrikoak ziren eta seme-alabarik ez zuten.\nSanta Gadea del Cid (Burgos) herriko Primitivo Fernandez de Labastida ‘Primi‘ goizaldeko 01:00etan eraman zuten bi erreketek etxetik ustez galdeketa bat egiteko. Ez zen itzuli. Gau hartan etxean utzi zituen Iluminacion hamar urteko alaba eta Felisa emaztea, haurdun, ia erditzear. ‘Primi’ nekazaria zen, 35 urte zituen eta basozain izateko ikasten ari zen. Gizon jantzia zen eta irakurtzea, gitarra jotzea eta kantatzea gustatzen zitzaion. II. Errepublikaren garaian udaletxeko idazkariari laguntzen aritu zen. 1936ko irailaren 3koa ez zen ‘Primi’ galdeketa bat egitera eraman zuten lehen aldia. Abuztuaren amaieran bertan guardia zibilek eraman zuten eta bi egun pasa zituen Pancorboko espetxean baina etxera itzuli zen, libre. Irailaren 3ko goizalde hartatik aurrera ez.\nUrte asko pasatu zuten ‘Primi’ren alabek pentsatzen aita faxistek fusilatu eta txakurrek jan zutela, eta ez zuten haren gorpurik berreskuratzeko itxaropenik. Denborarekin familiak gau hartan gertatutakoari buruzko testigantzak jasotzen joan zen eskualdeko herritarrei esker, eta‘Primi’ren eta beste bi lagunen gorpuzkinak La Tejeran egon zitezkeela irudikatu zuen.\n2010ean Ahaztuak Elkartearen laguntza eskatu zuten gorpuak hobitik ateratzeko. Maiatzaren 29an hasi ziren lanean inguruan eta ekainaren 12an, etsitzear zeudela, garezur zati bat aurkitu zuten. Astebete beranduago hiru gorpu atera zituzten lurpetik; buruan tiro bana zuten.\nAurkitutako gorpuzkiak Donostiako Euskal Herriko Unibertsitateko Auzitegiko Antropologiako laborategira eraman ziren eta bertan ikerketa antropologikoa egin zen. Gorpuzkiekin batera, objektu batzuk aurkitu zituzten, hala nola, apain-orrazi bat, krisketak, txanpon batzuk, gerriko baten metalezko belarri bat eta abarketen kautxu beltzezko zolak. Teknikoek berretsi zuten Primitivo Fernandez de Labastida, Florentino Garcia Valencia eta Monica Barron del Val zirela. Eta hirurak euren herrietara itzuli ziren. “Duintasuna” berreskuratu zutela azpimarratu du familiak aurten egindako omenaldian.\nAhaztuak Elkarteak La Tejeran jarritako oroitarrian jasotzen da hiru pertsona hauek 1936ko uztailaren 18az geroztik Espainiako estatutan izandako olatu errepresiboaren ondorioz hil zituztela beste milaka lagunen artean. “Altxamendu militarraren ostean Errepublikaren aldeko pertsonek izugarrizko errepresioa pairatu zuten: Araban, adibidez, 300-400 pertsona erailak izan ziren. Hemen egiten diegu omenaldia eta hemen euren memoria jaso eta aldarrikatzen dugu”.\nTagged: añanako kuadrilla,herriak,Justizia,Memoria,omenaldia\nAurreko bidalketa Frutagile txikiak laguntzeko ekimen berria Añana Kuadrillan\nHurrengo bidalketa Usadio zaharrean twitteatzen


IÃ±urrategik, Vallejok eta Zabalzak 69 kilometro falta dituzte zeharkaldi antartikoa gauzatzeko - basqueteam\n183egunak 1orduak 50minutuak\nIÃ±urrategik, Vallejok eta Zabalzak 69 kilometro falta dituzte zeharkaldi antartikoa gauzatzeko\nOrain arte soilik 8 lagunek bete duten balentria egingo lukete bihar\nAntartika, 2012ko urtarrilaren 8a. Espedizioko 54.eguna. 3.322 kilometro eginak.\nNATURGAS/BBK TRANSANTARTIKA 2011 espedizioko kideek 170 kilometro egin dituzte gaur; 9 ordu luze behar izan dituzte 170 kilometroak betetzeko, abiadura bizian altuera galduz eta atsedenik ematen ez duten pitzaduraz jositako lur-eremuak saiesteko sekulako itzulinguruak emanez.\nZeharkaldiaren 54. egunean, itsasotik itsasora Hego Polotik igaroz egindako ibilibidean, Iñurrategi, Vallejo eta Zabalza abenturaren amaieratik 69 kilometrora jarri dira, kometa eta eskiekin bidea zabalduz helburu bakarra buruan dutela: Herculeseko badiara iristea, Weddell-eko itsasoan dagoen izoztutako eremu bakarrera alegia.\nAurreikusita zeuzkaten gehienez 70 egun erabiltzea zeharkaldia burutzeko eta ondobidean, bihar haizeak lagundu ezkero, azaroaren 16an Novolozaraveskayako basetik atera zirenetik 55 egunera beteko dute soilik 8 lagunek egi bihurtu duten ametsa: inolako laguntzarik gabeko zeharkaldi polarra burutzea\nEstrategia erabili dute haizearen indarraz baliatzeko azken egunetan, ordutegiari erreparatu gabe Antartikako azken lur-eremu irregularrean aurrera egiteko. Osteguneko 162 kilometroen ondoren, iragarpenak haizearen barealdia ematen zuen hurrengo goizerako. Planteamendua oso bestelakoa izan zen orduan, goizaldeko 02:00etan atera eta kometek iraun zuten arte egin zuten bidea: ditxozko sastrugien gainean 90 kilometro oso arriskutsu. “Hain azkar goaz zenbaitetan, zioen Mikelek telefonoaren bitartez, ikaragarrizko beldurra pasatzen dugula pitzadura zorrotz hoiek ikustean eta orduan moteltzen dugu abiadura”.\nLarunbatean ordutegi aldaketa: haizea ez zen eguerdiko 12ak arte azaldu eta jardunaldia gaueko 9ak arte luzate behar izan zuten, guztira 115 kilometroko zeharkaldia burutuz. Gaurko 170 kilometroak gehitu ezkero 69 baino ez dituzte falta Antartikako zeharkaldi dotorea burutzeko. Dendatxoan hala ere lasai ageri dira mendizaleak, “bihar astindu dezala haizeak” dio Juanek afaria prestatzen duen bitartean, gaur ere arroza.\nHirurek badakite 3.322 kilometroko ibilbidean leretatik tiraka aritu ondoren edozer gerta daitekela Antartikan, ikaragarrizko ekaitzak eta hurrengo egunean haizearen arrastorik ez izatea, 30 metroko pitzadurak agertzea lerak irensteko gogoz, muturreko tenperaturak ETA abar.\nBeraz, “bihar jaikitzerakoan ikusiko dugu panorama zein den”. Iragarpenak dio 40-50 kilometro orduko haize boladak izango dituztela aurretik falta zaizkieen kilometroak egiteko. Guzti hori aurtengo uda antartikoan ohikoak bihurtu den paisaian, ondo zorroztutako izotz labanak nonahi daudela.


genre_facet:"IRALEren materialak" genre_facet:"Curriculumeko baliabideak" genre_facet:"EIMAk onetsitako materialak" topic_facet:"Galdaketa eta pulbimetalurgiaren bidezko produkzioa (Heziketa Zikloa). Goi maila" topic_facet:"Muntaia- eta mantentze-lan elektriko/elektronikoak (Modulua)" topic_facet:"Metal-eraikuntzen industrietako segurtasun-planak (Modulua)" topic_facet:"Instalazioa eta mantenimendua (Lanbide Arloa)" topic_facet:"Metal-eraikuntzak (Heziketa Zikloa). Goi maila" topic_facet:"Kalitatearen kudeaketa,laneko arriskuen prebentzioa eta ingurumen-babesa (Modulua)"\nGeneroa / Forma: IRALEren materialak Generoa / Forma: Curriculumeko baliabideak Generoa / Forma: EIMAk onetsitako materialak Proposatutako gaia: Galdaketa eta pulbimetalurgiaren bidezko produkzioa (Heziketa Zikloa). Goi maila Proposatutako gaia: Muntaia- eta mantentze-lan elektriko/elektronikoak (Modulua) Proposatutako gaia: Metal-eraikuntzen industrietako segurtasun-planak (Modulua) Proposatutako gaia: Instalazioa eta mantenimendua (Lanbide Arloa) Proposatutako gaia: Metal-eraikuntzak (Heziketa Zikloa). Goi maila Proposatutako gaia: Kalitatearen kudeaketa,laneko arriskuen prebentzioa eta ingurumen-babesa (Modulua)\n1 Fabrikazio Mekanikoa (Lanbide Arloa) 1 Fabrikazio Mekanikoen Industrietako Segurtasun Planak (Modulua) 1 Fabrikazio mekanikoko produkzioaren programazioa (Heziketa Zikloa). Goi maila Galdaketa eta pulbimetalurgiaren bidezko produkzioa (Heziketa Zikloa). Goi maila Instalazioa eta mantenimendua (Lanbide Arloa) Kalitatearen kudeaketa,laneko arriskuen prebentzioa eta ingurumen-babesa (Modulua) Gehiago ... 1 Lan Arriskuen Prebentzioa (Heziketa Zikloa). Goi maila 1 Lanbide Heziketa 1 Mantentze-lan elektromekanikoa (Heziketa Zikloa). Erdi maila 1 Mantentze-lanen eta kalitatearen prozesuak eta kudeaketa (Modulua) 1 Mekatronika Industriala (Heziketa Zikloa). Goi maila Metal-eraikuntzak (Heziketa Zikloa). Goi maila Metal-eraikuntzen industrietako segurtasun-planak (Modulua) Muntaia- eta mantentze-lan elektriko/elektronikoak (Modulua) 1 Sekuritate baldintzetatik deribatutako arriskuak (Modulua) Guztiak ikusi ... gutxiago ...


Escrito el 30 de Enero de 2018 en vasco con un tamaño de 9,32 KB\nFrankismoaren bi etapetan banatu dezakegu, lehenengoa 1939tik 1959ra eta bigarrena 1959tik 1975ra transizioa hasten dela.\nGu bigarren etapari buruz hitz egingo dugu, desarrollismoa eta immbobilismoa. Bigarren etapa sei ataletan sakabanatu dezakegu. Aipatu egingo dugun lehenengo atal garratzintsua Espainako ekonomiaren gertatu zen aldaketari buruz da. Atal honen azpimultzo desberdinak ditu; desarrollismoaren gobernuak, egonkortasun plana eta garapen plana.\nDesarrollismoaren gobernuak, teknokratak nagusi izatera igaro ziren, teknikoagoa zen ideologikoa baino, baina ez zuten inola ere diktadura eztabaidan jarri. 1950eko hamarkaldian norbide-aldaketa egon zen, hainbat arrazoi egon ziren, aipagarrienak hauek dira; Espainako bankuaren erreserbak agortzear zeudela, inflazio gora zijoala eta aurrekontu-desoreka handia hauek barruko arrazoiak izan ziren baina beste bi atzerritik zetozen;\nnazioarteko erakundeek egindako presioa Espainia isolamendutik atera berria zen, eta bestetik, gizarte-\nEgonkortasun plana, bi helburu izan zituen: estatuaren esku hartze handiari bukaera ematea, eta merkataritza eta finantzak liberalizatzeko oztopoak kentzea. Plana hiru ardatz nagusi izan zituen:\nekonomia egonkortzea, inflazioa murrizteko, zerga-erreforma proposatu zen; ekonomiaren barne-liberazioa ; azkenik, ekonomiaren kanpo-liberazioa, atzerriko salgaiak oztopoak kentzea eta kanpoaldeko kapitalen inbertsioa sustatzea. Honen ondorioz, nazioarteko erakundeek Espainari diru-laguntzak eman zizkioten, Espainako ekonomia nazioarteko merkatuetan txertatu zen.\nGarapen planak, hiru plan egon ziren , bakoitza launa urtekoak ( 1964-1967, 1968-1971, 1972-1975). Ekonomia-plangintzarekin, hazkundea eragin nahi zuten. Bi jarduera handiei ekin zioten; batetik, egiturazko ekintzei, industriaren gabezia batzuk konpontzeko eta bestetik, garapen-poloei, eskualde batetik bestera zeuden ekonomia-desorekak murrizten saiatzeko. Plangintza hauek porrot egin zuten. Ordea, ekimen pribatua azpiegituraz eta oinarrizko gaiz hornito zuten, eta horrek industria-hazkundea sustatu zuten.\nBigarren atal garrantzitsua desarrollismo ekonomikoa da. Lehenengo azpi multzoa aviada biziko industrializazioa da. Industria, eragile nagusia izan zen Espainian, produktibitatea hobetzearen ondorioz, prezioak jaitsi, eta horrek esportazioak sustatu zituen. Kontsumo-ondasun iraunkorren eskariak oso nabarmen egin zuen gora. Aurrerapen eta teknologia-aldaketaren prozesua hainbat industria-sektorek gidaturik egin zen, adibide, kimikigintza. Horrekin batera, teknologia-eduki apaleko baina oso lehiakorrak ziren industria batzuk hazi ziren. Industria-tradizioko lekuak eta bestaldeko eskualdetan ere ekonomia-hedapen handia gertatu zen.\nBigarren azpi-multzoa, Espainian 1960ko hamarraldian izandako ekonomia-eraldakuntzek nekazaritza tradizionala delakoaren krisia eragin zuten. Horrez gain, aipa dezagun toki askotan oraindik ere minifundismoa zela nagusi, lurjabeen eskuetan zeuden latifundio handiekin batera. Industriak eskainitako lan-aukera berriek landa-exodoa eragin zuten. Mekanizazioak nekazaritza-lanpostuak murriztu eta are emigrazio handiagoa eragin zuen. Horren apartez, gobernuak lursail-biltzea sustatu eta ureztapen berriak erikitzea bultzatu zuen, hau aldatu zuen Espainako nekazaritzaren itxura: nekazaritza-biztanleria murriztu zen, eta ustiapen txiki asko desagertu ziren; aldi berean, nekazaritza-enpresek ekoizpen-sistemak eta produktibitatea hobetu zituzten.\nBeste zati bat hirugarren sektorean gertaturiko aurrerapena da, ekonomiak hirugarren sektorera jotzeko prozesuan eragin nabarmena izan zuten. 1960ko hamarraldiko turismo-“booma” esaten zaiona eragiteko. Finantza-beharrek eraginda, banku sektoreak gora egin zuen, lehia mugatzeak Espainiako bankuen modernizazioa galdiarazi zuen. Nazioarteko merkataritzan aldaketa esanguratsuak gertatu ziren. Inportazioen eta esportazioen bolumena igo zen.\nEspainak kanpoaldearen mendean zegoen, nazioarteko abagune onak, merkatu zabalak irekitzeko aukera eman zuen, era berean, Europako zenbait herrialdek nekazaritzatik zetorren eskulan-soberakina zurgatu zuten. Espainako ekonomia muga batzuk zituen, egia da espainarren bizimaila hobetu zela. Gobernuek egindako ekintzak industrian eta zerbitzuetan sektoreak haztea lagundu zuen baina nekazaritza atzeratuta gelditu zen. Bestaldetik, ekonomia teknologiaren eta atzerriko inbertsioen mende-mendean zegoenez, Espainia finantza-ahula zuen, estatuak ez baitzuen gaitasuna aberastasuna ondo banatzeko , ezta azpiegitura egokiak sortzeko.\nGarai honetako beste puntu garrantzitsua demografian gertatu zena eta gizarte aldaketa. Espainian biztanleriaren gorakada egon zen. Bi arrazoi izan ziren demografía-hazkundearen iturburuak; hilkortasuna jaiztea eta heriotza-tasa altua. Bizi-itxaropena handitu zen. Denboraldi honetan migrazio-mugimendua ikaragarria egon zen Espainian, askok Europako beste herrialde batzuetara joan ziren eta beste batzuk Espainako beste probintzia batzuetara mugitu ziren. Honen ondorioz, Espainiako lurraldeen arteko demografía- eta ekonomia-desoreka nabarmenak areagotu zituzten. Ondorioz, txabolismoa eta gaizki hornituriko auzoak zabaldu ziren. Gertatutako guztia, gizarte-egituran aldaketak ekarri zituen, Espainian behin betiko finkatu zen gizarte kapitalista industrializatua. Hiriko burgesia finkatu zen, profesional autonomoekin batera, betse sektore batzuetan aritutakoak ere hazi ziren.\nGizarte-arau eta cultura-arau berriak sortu ziren, lehenik kontsumo gizartea zabaldu zen, bigarrenik hezkuntza-eskaria nabarmena ( Lege Orokorrak hezkuntza-sistema aldatu), hirugarrenik, familia nuklearra zabaldu zen baita emakumeen izaera aldatu zen eta mugimendu feminista berria sorrarazi zuen. Azkenik, Eliza berritu eta sektore bat erregimenetik aldentzen hasi zen.\nAldaketak erregimena demokrazizatzea eskatu, askatasun politikoa eta sindikala ere aldarrikatu zen.\nGarai honetan erreformismo frankista eta immobilismoa egon zen. Teknokraten gobernua sortu zen, Carrero Blanco eta Opus Deiko teknokratak sartu ziren gobernuan.Beerikuntza politikoa sustatu zuten, desarrollismoa frankismoa errotuko zuela uste zuten, legedian berrikuntzak eginez eta gizarte-ongizatea hobetuz. Hainbat legedi-erreforma egin zuten; Ordena Publikoko Auzitegia eratu zen, Gizarte Segurantzaren Legea onetsi zen, sindikatu Bertikalean hauteskundeak sindikalak egin ziren (azkenengo honen ondorioz, zentsura zorrotza malgutu eta kultur tolerantzia handiagoa onartu), Prentsa Legea, Erlijio Askatasunaren Legea , Familia Ordezkatzeko Legea, Estatuaren Lege Organikoa onetsi zen, azkenengoa Ondoregotza Legea.\nNazioarteko harremanak, Esoainak Europako Ekonomia Erkidegoan sartzeko eskaera egin zuen, baina ezezkoa eman zioten, baina Lehentasunesko Akordio bat sinatzea lortu zuten. Bestaldetik, Afrika deskolonizatzeko prozesuan ere parte hartu zuen.\nEspainiako gobernuan ustelkeria zegioenez, prntsak afera zabaldu, eta gobernuko sektore immobilistenek Prentsa Legeak Ekarritako irekiera informatiboari egotzi zioten haien izena ez zikintzeko. Politikan, barn- politika gogortu beharra azpimarratu zuen, Prentsa Legea murriztuz eta zapalketa handituz. Horrela, zenbait delituri berriro matxinada militarren izaera eman zitzaien, eta salbuespen- egoera. Burgosko gerra-kontseiluan, gizartean kontrako mugimendu handia piztu eta nazioartean protesta handia sortu zen. Giro hartan, immobilistek atera ziren garaile Gobernuak egindako aldaketak gizarte gatazkak ekarri zituen eta oposizio politikoa. Erregimenaren kontrako oposizio gune nagusia langileen eskutik etorri zen, lan protesten contra zapalketa zorrotza egin zuten. Langileen Komisioak sortu ziren eta ikasleen demokratikoek sortu ziren. Elizan ere agertu ziren jarrera diktaduraren contra et armadaren zati bat UMD taldea sortu zuen.\nOposizio politikoan, hazi eta birmoldatu zen , alderdi nazionalistak indarberritu ziren , gainera esker-muturreko alderdi sortu ziren eta talde armatuak ere.\nDiktaduraren azkenengo urteetan krisialdian sartu zen erregimena. 1973an Luis Carrero Blanco gobernuburu izendatu zuten baina Eta hil egin zuen. Une horretatik aurrera, frankisten arteko haustura gero eta gehiago handitu zen. Giro hartan, Franco larriki gaixoturik zegoela, Arias Navarrok, gobernuburua, immobilismoaren alde egin zuen. Erregimenean ikusten zen ahulesia beste talde politikoak bere onerako erabili zuten, langileen eta ikasleen protestek gora egin zuten nabarmen eta oposizioko taldeek erakunde bateratuak sortzea sustatu zuten, Espainako Junta DEmokratikoa sortu zen. Diktaduraren azken urteetan, halaber indarkeria politikoa areagotu zen 1\n975.Urtean Franco hil egin zen.\nFrankismoa Frankismoaren ezaugarri orokorrak. Gizarte laguntzak eta familia politikoak Ekonomia hazkunde handia Gizarte Gizarte aldaketa frankismoa Estatuaren lege organikoa Frankismoaren bigarren zatia 1960-1975 Frankismoa ekonomia eta gizarte aldaketa


Tourism4all proiektua | Instituto Matia\nAisia eta kultur zerbitzuen eskaera gero eta handiagoa da, dibertsitate funtzionala duten pertsonen segmentuan. Hortaz, pertsona horien premietara behar bezala moldatuta dauden kalitate bermedun zerbitzuak eduki behar dituzte helmuga turistikoetan. Bestalde, pertsona horiek osatzen duten segmentu turistikoa dela eta, helmuga turistikoek aukera dute jarduera dibertsifikatzeko eta turismoa urtaro zehatz batzuei baino gehiagori lotzeko. Gainera, biziki handi daitekeen merkatuko beste segmentu bat erakarriko dute. Aldaketa demografikoak direla, bidaiatzeko kulturaren gorakada dela, gora egin du merkatu osoko turismoak.\nAurten, Turismo Irisgarrirako Gomendioak onartu ditu Turismoaren Mundu Erakundeak. Txostenean aipatzen duten bezala, 2012an mila milioi nazioarteko pertsonak bidaiatu zuten; eta herrialdeetan gero eta gehiago sustatzen ari da turismoa, garapenerako estrategiatzat hartuta. Turismoak era eraginkorrean bultzatzen ditu ekonomia eta hazkunde inklusiboa, lanpostuak eta ongizatea sortzen baititu komunitateetan.\nOsasunaren Mundu Erakundearen arabera (2011), munduan bilioi bat pertsona inguruk dute desgaitasunen bat. Horrek esan nahi du munduko biztanleen % 15ek desgaitasun fisiko, mental edo sentsorialen bat dutela.\nHorrez gain, biztanleen zahartzea ere aintzat hartu beharrekoa da. 2009an, 730 miloi pertsona baino gehiago 60 urtetik gorakoak ziren; biztanleen % 10, beraz. 2000. urteaz geroztik, % 20tik gora hazi da datu hori. 2050. urterako, 60 urtetik gorako pertsonen kopurua % 20 handiagoa izango da munduko biztanlerian, eta bosten bat 80 urtetik gorakoa.\nOsasunaren Mundu Erakundeak 2011n argitaratu zuen World Disability Report txostenean (munduko desgaitasunari buruzkoan) adineko pertsonen kopuruaren gorakadak eragina izango du desgaitasunen prebalentzian ere. Beheko irudian erakusten da 45 urte edo gehiago dituzten pertsonen desgaitasunen prebalentzia gizonen artean baino handiagoa dela emakumeen artean.\nDena den, adineko pertsonekin batera, kontuan hartu beharko dira diseinu unibertsalari onurak atera ahal dizkioten beste talde batzuk ere; zehazki, zenbait arrazoi direla medio bizitzako garai batzuetan gaitasunak murriztuta dituzten kolektiboak: haurrentzako kotxea daramaten pertsonak, haurdunak, lesio jakin bat duten pertsonak, gaixotasun kronikoak dituztenak…\nHorrela, bada, ia gizarte osoari egingo diote mesede irisgarritasunean eginiko hobekuntzek, eta, zehatz-mehatz, turismo irisgarria bermatzeko egingo direnek. Gainera, turismoko zerbitzuak dibertsitate funtzionala duten pertsonen ezaugarrietara moldatuta eta, esan bezala, bidaiatzeko kultura handituta, gero eta pertsona gehiagok bidaiatuko dute, irisgarritasun premiak eduki arren.\nEAEn, Turismo Sailburuordetzaren bidez, hasi gara jada Turismo Irisgarriaren Programan guztiontzako turismoari lotutako estrategia garatzen; hala eta guztiz ere, zenbait zerbitzutan ez dago erreferentzia eredurik: garraioetan, kultur ekitaldietan, museoetan, natura inguruneko turismoan edo turismoan oinarrituta dauden bizipenetan. Tourism4All (turismoa guztiontzat) proiektuan kontuan hartuko dira zerbitzu eta premia berri horiek. Horrenbestez, batetik, erreferentziako eredu osoa sortuko da, eta zehaztu diren bost ibilbideetan jada ezarrita dauden paketeak are gehiago garatuko dira; bestetik, ibilbide bat diseinatuko da Euskal Herriko Goierri aldean.\nKalitatezko turismo irisgarria eskaintzeko alderdi nagusiak lantzen dira Tourism4All proiektuan. Azken sei urteotan garatu da lan hori, eta asmo handiko helburuak ezarri dira:\nTurismoaren balio katearen irisgarritasun estandarra osatzea eta zabaltzea. Euskal Herrian turismoarekin lotutako irisgarritasun estandarrean, bost dibertsitate funtzional hartu dira kontuan: fisikoa, ikustekoa, entzutekoa, intelektuala eta organikoa. Kate maila bakoitzaren ezaugarri objektiboak bereizi dira estandarrean, dibertsitate funtzional bakoitzari kalitatezko zerbitzu bat eskaintzeko. Gainera, turismoko azpiegitura bakoitzaren egokitasuna ebaluatzea ahalbidetzen du, eta kalifikazioa ere ematen du, trafikoko argien koloreak erabilita.Estandar hori kateko zenbait mailatarako diseinatu da, eta bost azpiegitura gehiagotara hedatu behar da, kate osoari heltzeko.\nBalio kateko langileen gaitasunak hobetzea. Dibertsitate funtzionala duten pertsonak behar bezala zaintzeko eta irisgarritasun fisikoa bermatzeko behar diren gaitasunak ezinbestean menderatu behar dituzte balio kateko langileek, guztiontzako turismoa benetan eskainiko bada. Prestakuntzako materialak hobetu eta langile moten arabera egokituko dira. Horrez gain, trebatze ikastaroak ere emango dira.\nAlderdi teorikoa osatzeko erabiliko da alderdi praktikoa: irisgarritasunean aditua den pertsona bat azpiegiturara joango da, irisgarritasunari buruzko ikuskaritza egitera, estandar horretan oinarrituz.\nDibertsitate funtzionala duten pertsonei zuzendutako pakete turistikoak sortzea. Proiektu honetan sei turismo helmuga landuko ditugu, eskaintza turistiko zehatza sortze aldera. Arlo publikoaren eta arlo pribatuaren arteko lankidetza bermatuko da, bizipen turistikoaren balio kate osora heltzeko. Helburu horretan, turismoaren erakargarritasuna eta irisgarritasun maila hartuko ditugu kontuan. Zer pakete diseinatzen den, beharrezkoa izango da balioaren kateko establezimenduen eta zerbitzuen informazioa betetzea eskaintza bakoitzean. Urrats horretan, irisgarritasunari buruzko diagnosia egingo dugu, baita prestakuntza antolatu ere —prestakuntza nahitaezkoa izango da paketeetan—.\nEskaintza sustatzea eta merkaturatzea. Sei helmugekin elkarlanean arituz eskaintza turistikoa diseinatuta dagoenean, eskaintza sustatzeko eta merkaturatzeko ekintzak egingo dira:\nPaketeak merkaturatzeko bide estandarrak zehaztu, haiekin harremanetan jarri eta paketeak bide horietan sustatzea. Preskriptore nagusiak, azokak eta bidaia agentziak, bilatuko dira, eskaintza bertan iragartzeko. Kate horiek publiko orokorrari zuzentzen zaizkie, eta horixe da helburuetako bat: pertsona guzti-guztiek aukera izatea, turismoa sustatzeko webguneak, bidaia agentziak eta abar bisitatzeko eta eskaintza hau aurkitzeko.\nPaketeak merkaturatzeko bide zehatzak zehaztu, haiekin harremanetan jarri eta paketeak bertan sustatzea. Eskaintzari onurarik handiena aterako dioten pertsonak aurkitzen saiatuko gara; horretarako, eskaintza sustatzeko asmoz, harremanetan jarri beharko dugu preskriptore espezializatuekin, azokekin, bidaia agentziekin, adineko pertsonen elkarteekin, dibertsitate funtzionala duten pertsonen elkarteekin eta abarrekin.\nEuskadin turismo irisgarriko eskaintza sendoa sortzeko beste urrats bat da Tourism4all proiektua. Dibertsitate funtzionala duten bisitariak gurera datozenean informazio fidagarria eta osoa eskaintzea du xede.\nOrotariko eskaintza zabala hartzen duten sei proposamen prestatu ahal izan dira, era guztietako baliabide eta jarduerak bilduta eta laguntzaile pertsonalen eta laguntzarako produktuak eskaintzen dituzten enpresen sare sendoaren laguntzarekin. Eskaintza hori prestatzeko, nazioartean egindako jardunbide egokiei buruzko azterketa, irisgarritasun eredu berriak, baliabideei emandako prestakuntza eta egindako irisgarritasun diagnostikoak hartu dira aintzat. Horri guztiari esker, bidaiariek esperientzia atsegina izango dute, desgaitasunari lotutako kontuekin arduratu gabe.\nEdozein desgaitasun edukita ere, pertsona guztiek izango dute sei helmuga esanguratsu (hondartza, hiria, landa eremua nahiz mahastiak) bisitatzeko aukera, kalitatea, segurtasuna eta erosotasuna bermatuta. Zehazki, EAEko hiru hiriburuak (Bilbo, Donostia eta Gasteiz), Zarautz, Goierri eta Arabako Errioxa bisitatzeko aukera eskainiko da.\nBilbao Ekintza tokiko enpresa erakunde publikoa\n2014 -tik 2016 -ra\nAinara Tomasena Terapeuta


Blockchain Euskadiko Parke Teknologikoko erakundeentzat – Parque Científico y Tecnológico de Bizkaia\nBlockchain Euskadiko Parke Teknologikoko erakundeentzat\n5 otsaila, 2020\n2020 > Blockchain Euskadiko Parke Teknologikoko erakundeentzat\nBlockchain teknologia indarrez sartu da negozio-esparru askotan, hala nola finantzetan, automobilgintzan, aeronautikan, zibersegurtasunean, IoT sektorean, 4.0 industrian eta medikuntzan. Euskadiko Parke Teknologikoen Sarearen barruan, teknologia horren aldeko apustu sendoa egiten ari gara; horrela, bada, gure enpresentzako hainbat ekimen dugu abian:\nEuskadiko Parke Teknologikoen Sareko enpresentzako doaneko Blockchain sarea\nSareak nola funtzionatzen duen, sarean zer jarduera egin daitekeen, nola erregistratu eta zer aukera eskaintzen dituen jakin nahi duten enpresentzako, tailer hau antolatu dugu, proiektuaren arduradunekin:\nEuskadiko Parke Teknologikoen Sareak, APTE elkarteak eta Telefonicak antolatuta.\nEdozein alorretako profesionalei zuzenduta; ez dago eskakizun teknikorik. Helburua da sarearen funtzionamendua ulertzea, eta zer jarduera eta aukera eskaintzen dituen ezagutaraztea.\nEguna: Otsailak 17.\nOrdutegia: 10:00etatik 13:00etara.\nLekua: Bizkaiko Zientzia eta Teknologia Parkea.\nAula Parkes Deusto Blockchain\nBalioaren eta konfiantzaren disrupzioa\nEuskadiko Parke Teknologikoek eta Deusto Business School-ek antolatuta.\nEnpresetako administrazioko kontseiluei eta zuzendaritza nagusiei zuzenduta. Aholkularitzako, arrisku-kapitaleko, lege- eta finantza-aholkularitzako profesionalak. Berrikuntzaren, negozio berrien garapenaren eta inbertsioaren alorretako profesionalak.\nDatak: 2020ko apirilak 28-29, eta maiatzak 5-6.\nOrdutegia: 15:30etik 19:30era.\nInformazio gehiago, erantsitako dokumentuan eta esteka honetan.\nAzkenik, aipatu behar dizuegu abian dela Enpresa Txiki eta Ertainentzako BLOCKCHERS blockchain-azelerazioko europar ekimena, 2020ko martxoaren 13ra arte. 750.000 €-ko funtsarekin, aukeratutako enpresa batek itzuli beharrik gabeko 50.000 euroko finantzazioa lor dezake, lehiaketa amaiera arte iristen bada.\nInformazio gehiago duzue esteka honetan.


Ekitaldien antolaketa eta publizitate zerbitzuak\nTitularra: INNEVENTO COMUNICACIÓN EN VIVO S.A.\nHelbidea: Kale Nagusia 81- 6, 4. departamentua, 48011 Bilbo (Bizkaia)\nE-MAIL helbidea: innevento@innevento.com\nHarremanetarako telefonoa: 944355140\nBizkaiko Merkataritza Erregistroan inskribatuta\nIdentifikazio Fiskaleko Zenbakia: A95315222\nJabetza intelektualarekin lotutako eskubideak\n1.- www.innevento.com web guneak dituen eduki guztien jabea (datu-baseak, irudiak eta argazkiak, marrazkiak, grafikoak eta testu fitxategiak barne) INNEVENTO COMUNICACIÓN EN VIVO S.A. da. Edukien hornitzailea ere izan daiteke horien jabea, lizentzia edo lagapenaren bitartez. Edukiak jabetza intelektualaren nazioarteko nahiz nazioko arauek babesten dituzte, bereziki, apirilaren 12ko 1/1996 Errege Dekretuak Jabetza Intelektualaren Legeari buruz onesten duen Testu Bateratuak. Erabiltzaileek www.innevento.com web gunearen edukiak aipatutako Legea, morala, ohitura onak eta ordena publikoaren arabera erabiltzeko konpromisoa hartzen dute.\nErabiltzaileak ez du INNEVENTO COMUNICACIÓN EN VIVO S.A.ren edota hirugarrenen jabetza intelektuala edo industria-jabetzaren eskubideen kontrako jokabiderik burutuko, horrekin beste inoren intimitate pertsonala edo familiarra edo hirugarrenen irudia hausten edo urratzen badu, edo jokabide hori legez kontrakoa edo moraltasunaren aurkakoa baldin bada. Erabiltzaileak edonola ere kalterik gabe utziko du INNEVENTO COMUNICACIÓN EN VIVO S.A. bere erabileraren ondorioz egindako edozein erreklamazioren aurrean (judiziala edo judizioz kanpokoa).\n2.- www.innevento.com web gunearen markak, errotuluak, ikur bereizleak edo logotipoen jabetza INNEVENTO COMUNICACIÓN EN VIVO S.A.rena da eta behar den eran erregistratuta daude. Web gunea egoki erabiltzeko behar denaz kanpo, ezin da erabiltzailearen alde lagatakotzat hartu ustiapenaren bidezko eskubide bat ere.\n3.- Testu, datu eta marrazki grafikoen jabetza INNEVENTO COMUNICACIÓN EN VIVO S.A.rena edo informazioa hornitu duten erakundeena da. Elementu horiek ezin ditu beste inork aldatu, kopiatu, eraldatu, bestelakotu, erroproduzitu, egokitu edo itzuli, eduki horren titularraren berariazko baimena eduki ezean. Testuak, datuak eta marrazki grafikoak eskuragarri edukitzeak ez du esan nahi, inolaz ere, titulartasuna laga denik, edo ustiatu, erreproduzitu, hedatu, eraldatu, banatu edo helarazteko eskubidea erabiltzailearen alde utzi denik, www.innevento.com web gunearen legezko erabileraz kanpo betiere.\n1.- INNEVENTO COMUNICACIÓN EN VIVO S.A.k adierazten du web gune honek teknologia egokia duela sarbidea erraztu eta horren erabilera ahalbidetzeko. Hala ere, INNEVENTO COMUNICACIÓN EN VIVO, S.A.k ez du bere gain hartzen erabiltzailearen sistema informatikoetan sor daitekeen edozein arazo, horiek edozein bitartekoren bidez edo beste inork sartutako birusak edo bestelako elementu kaltegarriak egotearen ondorioz gertatu badira.\n2.- www.innevento.com web gunean eduki ez zehatzak, ez-esate esanguratsuak, informazio zehaztugabeak edota akatsak egon daitezke. INNEVENTO COMUNICACIÓN EN VIVO S.A. k ez du bermatzen, inolaz ere, bere web gunean jasotzen diren datuen zinezkotasuna, zehaztasuna eta gaurkotasuna. Halaber, www.innevento.com web gunera sartzen den erabiltzaileak edozein erantzukizunetik kanpo uzten du INNEVENTO COMUNICAIÓN EN VIVO, S.A. fidagarritasuna, erabilgarritasuna edo web gune honek sorrarazi ditzakeen itxaropen faltsuak direla medio.\nErabiltzaileak badaki web gunen honen zerbitzuak erabiltzeak IP helbidea gordetzea dakarrela estatistika arrazoiengatik. Informazio hori web gunearen administratzaileek soilik erabili ahal izango dute. Halaber, informazio hori hirugarren bati ez emateko konpromisoa hartzen du INNEVENTO COMUNICACIÓN EN VIVO S.A.k.\nEra berean, web gune honetan datu pertsonalak biltzeko inprimaki ezberdinak sartu dira. Horrela, horien bidez jasotako datu pertsonalak INNEVENTO COMUNICACIÓN EN VIVO S.A.ren ardurapeko fitxategi automatizatuetan sartuko dira. Fitxategi horiek Datuak Babesteko Agentzian inskribatuta daude eta haien xedea, aurreikusitako lagapenak eta bestelako baldintzak datu pertsonalak biltzeko unean jakinaraziko dira.\nDatu pertsonal guztiak behar diren segurtasun neurriekin gordeko dira, isilpekotasuna zainduz, Datu Pertsonalak Babesteko 15/1999 Lege Organikoak eta lotutako araudiak ezartzen dutenarekin bat etorriz.\nEra berean, kaltetuak eskubidea dauka bere datuetara sartzeko, horiek aldatu eta ezeztatzeko eta horiei aurre egiteko. Horretarako, idazki bat bidali beharko du honako helbide honetara:INNEVENTO COMUNICACIÓN EN VIVO S.A.; fitxategiaren arduraduna. Helbidea: Kale Nagusia 81 6Âº 4. departamentua, 48011 Bilbo (Bizkaia).\nwww.innevento.com web guneak ez du cookierik erabiltzen ezta erabiltzaileak identifikatzea edota haien nabigazioari buruzko datuak ezagutzea ahalbidetzen duten bestelako baliabide teknikorik ere.\n1.- INNEVENTO COMUNICACIÓN EN VIVO S.A.k ez du inolako bermerik eskaintzen www.innevento.com web gunearen funtzionamendua edo bere edukiaren informazioa direla eta. Era berean, INNEVENTO COMUNICACIÓN EN VIVO S.A. ez da www.innevento.com web gunea erabiltzearen ondorioz sortu litekeen edonolako kalte-galeraren erantzulea izango.\n2.- INNEVENTO COMUNICACIÓN EN VIVO S.A.k ez du inongo erantzukizunik hartzen www.innevento.com web gunearen bitartez beste erakundeek eskainitako datuen edo informazioaren zilegitasuna, edukia eta kalitatea direla eta.\nHiperesteka bidezko loturak\nEzingo da beste web gune batetik inolako loturarik ezarri www.innevento.com atarira INNEVENTO COMUNICACIÓN EN VIVO S.A.k berariazko baimenik eman ez badu aldez aurretik.\nOharra Bikaina: Triatlon de Castro 2015\nEzeztapen politika: 50% itzulten dugu Uztailaren 17ra\nINNEVENTO SPORTS: Datu Fiskalak\nZerga-izena: CLUB DEPORTIVO INNEVENTO SPORTS\nZerga-egoitza: Gran Vía 81 6 Dpto 4, 48011 BILBAO (Bizkaia)


Sinclair ZX Spectrumen 40. urteurrena - Gazteberri.eus\nPasa den mendeko 80ko hamarkadako hainbat nerabe eta gazteentzat Spectrum ordenagailua informatikaren munduan sartzeko atea izan zen.\n1982. urteko apirilaren 23an mikroinformatikaren munduan izan den gailu mitikoenetako bat jaio zen: Sinclair ZX Spectrum ordenagailua. Pasa den mendeko 80ko hamarkadako hainbat nerabe eta gazteentzat Spectrum ordenagailua informatikaren munduan sartzeko atea izan zen. Oso modu errazean programatzeko aukera ematen zuen gailuak eta, horri esker, asko izan ziren ordura arte ia ezezaguna zen aplikazioen eta bideo-jokoen programazioan hasi zirenak. Ordenagailu horren eragina nabaria izan zen garaiko informatika fakultateetan.\nZX modeloa aurreko ZX80 eta ZX81 modeloen garapena zen. Etxeko ordenagailu bat izan arren, bideo-jokoetan aritzeko aukera paregabea ematen zuen eta, horrez gain, aplikazioak ere programatu ahal ziren BASIC lengoaia erabiliz. Gainera, grafikoak koloretan ikusteko aukera ematen zuen. Merkatuan parekorik ez zuenez, salmenta-arrakasta itzela izan zuen lehen minututik. Garai horretan informatika-gailuak oraindik ere oso garestiak ziren arren, ZX Spectrum ordenagailua nahiko prezio merkean saldu zen: 125 libera inguru (gaur egun 450 euroren baliokidea). Bere lehiakideen prezioa (Commodore 64 eta BBC Micro Model B) bikoitza zen.\nZX Spectrumen beste ezaugarri interesgarri bat bere tamaina eta pisu txikia zen. Gomazko teklak zituen teklatuak ere arrakasta handia izan zuen, nahiz eta oso erosoa ez izan asko idatzi behar bazen.\nOrdenagailuan egiten zen lana audio-kasete arruntetan gordetzen zen. Baita bideo-jokoak ere! 48KB-eko pisua zuen joko bat kargatzeko lau minutu inguru behar ziren.\n1982. urtetik 1987. urtera bitartean, Sinclair-ek zortzi modelo merkaturatu zituen. 48K modelo jatorrizko modeloarekin (16KB) batera merkaturatu zen, baina garestiagoa zen (175 libera). 1985. urtean Spectrum ZX 128 merkaturatu zen, 128Kbeko memoriarekin.\nGarai horretan Amstrad enpresak Sinclair erosi zuen eta ZX Spectrum +2 ordenagailua merkaturatu zuen, teklatu berriarekin. Gaur egun, Spectrum ZX bultzatzen jarraitzen duten jokalarien eta garatzaileen komunitate batek irauten du, eta, beraz, bilduma eta joko originalen merkatua sortu da, bai zintan, bai emuladoreetan.\nPrevious Euskara ikasteko laguntzak Barakaldon\nNext Gaitu, euskara Hizkuntza Teknologietan txertatzeko plana


Dabid Martinez | Laborategia 2.0\nNi. Naiz. Naizena.\nBat gehiago denen artean nahiz eta pixkat berezia nahi izan.\nNire akats eta guzti, ez dut nortasuna azaldu beharrik.\nDelirium Tremens (Ni Naiz Naizena)\nDabid Martinez nauzue. Urte asko daramatzat Interneten publikatzen, izan blog, irratsaio edota argazkiak. Guztia copyleft.\nOfizioz informatikaria naiz eta lan desberdinak egin izan ditut nire bizi laboralean zehar, gehienbat web garapena eta komunikazioa. Nire lana gustuko dut, behintzat hartzaile bezala norbait aurkitzen dudanean, eta hitzematen dizuet beste aldean norbait aurkitzea ez dela lan erraza izaten. Baina blog honetan nire lanaz nahiko gutxi kontatuko dizuet, erreferentzia bezala izan dezazuen baino ez dut aipatu. laborategia.eus-eko helburua beste bat da. Oso bestelakoa.\nSoftware librearen, jakintza askearen eta pribatutasunaren defendatzaile sutsua naiz. Software librea, ideiak askeak izan behar direla uste dudalako. Sistemak irentsi duen jendarte honetan argi pixka bat ematen diolako jakintzaren gizarteari, ezinbestekoa delako. Jakintza askea, ezagutza kalera atera behar dugulako, jendartearen mesedetan. Mundu justuago bat sortzeko jaioak garelako, naiz eta batzuk, momentuz, ez diren horretaz jabetu. Eta bukatzeko pribatutasuna, ez bereziki zerbait ezkutatzeko izateagatik. Gure bizi pertsonalaren jabe izan behar garela uste dudalako baizik. Besterik ez. Izan herri mugimendua sustatzeko edota bikoteari esan behar dioguna beste inork ez zelatatzeko.\nHerri mugimendu askotan parte hartu dut. Gutxi batzuk izan dute arrakasta. Baina tira, burugogorra naizenez, horretan dihardut oraindik: mundu desberdin asko barne biltzen duen mundua nahi dudalako. Herri mugimenduan sentitzen naiz erosoen, lagun eta kide itzelak egin ditut han eta hemen. Arrakasta izan dugunean… a ze bizipoza! Burujabetza teknologiko, euskara eta eskubide sozial eta politikoen alde lan egiten dut talde desberdinetan.\nIrakurtzea gustuko dut, izan tabako kutxen osagaiak, politika, filosofia, liburu teknikoak… edozein gai, baita literatura ere, ez pentsa. Lagun artean irakurtzeko asmoz, Elegose irakurketa talde irekia sustatu nuen euskal literatura irakurtzeko prest egon zitezkeen Fedibertsoko lagun talde bat elkartzeko asmoz, eta han dihardugu. Nire jakintza gogoak ez du mugarik ezagutzen. Agian, horregatik kostatzen zait horrenbeste zentratzea 😉\nBatzuetan ez dut nire burua teknologotzat hartzen. Izan ere, askotan ohartu naiz teknologia herri mugimenduen mesedetan jartzeko aukerarik eskaintzen ez badit ez zaidala bereziki interesatzen. Berdin zait zein den mundu mailako enpresa kapitalistek garatu duten azken telefono adimenduna. Baina interes ikaragarria pizten dit telefono horiekin sare banatuak sortzeko aukera izatea.\nZer aurkituko duzu Laborategia blogean? Gogoeta desberdinak. Beti ere informatika askearen orbitan, eta ikuspuntu kritiko oso definituarekin. Hasieran aipatu ditudan software librea, jakintza askea eta pribatutasuna. Gehienbat.\nAzkue Fundazioak eta Argiak elkarlanean burutzen duten 2019ko “Blogetan! Blog izarren bila” lehiaketako irabazlea izan nintzen blog honekin zientzia eta teknologia kategorian.\nGaur egun Argia blogetan eta sarean.eus-en kolaboratzen dut gehien. Beraz, Laborategi honetan aurkituko dituzuen artikulu batzuk bertan publikatutakoak dira.\nOhar bezala: nire kontraesanekin bizitzen ikasi nuen aspaldi.\nNirekin harremanetan jarri nahi baduzu, hau da biderik zuzenena.


Cullinan diamantea - Wikipedia, entziklopedia askea.\nBederatzi pusketak apurketaren ondoren.\nCullinan diamantetik banatutako 9 kristalen erreprodukzioa.\nCullinan diamantea, Hegoaldeko Izarra ezizenez ere ezagutua, historia osoan topatu eta ezagutu izan den diamanterik handiena da. Hego Afrikako meatze batean topatu zuten eta 3106,75 kilate (621,35 gramo) pisatzen zituen. 1905eko ekainaren 25ean Pretoria hiritik 45 kilometro ekialdera dagoen Cullinan udalerrian topatu zuen (Gauteng probintzia, Hegoafrika). Harribitxia diamante mehatz hartako nagusia zen sir Thomas Cullinan nagusiaren ohorez izendatua izan zen. Aldiz, Hegoaldeko Izarra ezizena Julez Verne eleberrigilearen Hegoaldeko Izarra eleberrian oinarritu zen, honetan Hegoaldeko Izarra munduko kilate handiena duen diamantearen izena da.\nDiamante gordina Eduardo VII.a Erresuma Batukoari urtebetetze opari gisa eman zitzaion, honek 1906an diamantea landu zezaten agindu zuen. Lanketa hortatik 150 harribitxi landu lortu ziren, hauek ordenatu eta Cullinan I.a, Cullinan II.a, Cullinan III.a, eta abar bezala bataiatuak izan ziren. Cullinan I.a harribitxia Britainiar Estatu Inperialaren Koroan atxikitua dago, 1985. urtearte landutako diamanterik handiena izan zen, urte hartan Golden Jubilee (Urrezko Jubileua) diamanteak lehenbiziko postua kendu ziolarik. Bienbitartean, jatorrizko Cullinan diamante handitik ateratako Cullinan II.a harribitxia Britainiar Estatu Inperialaren Koroako erakargune nagusia da, harribitxi hau Londresko Dorrean gordetzen da. Maria Erreginak Cullinan III.a eta IV.a habrribitxiei Chips (Ezpalak) deitzen zien, hauek paparreko bati gehitu zitzaizkien, bertan Cullinan IV.a Cullinan III.atik zintzilikatzen delarik.\nBritainiar Koroako Harribitxiak